தைப்பூச விடுமுறை ரத்து: கெடாவில் அரசியல் உரசல்

கெடா மாநிலத்தில் தைப்பூச சிறப்பு விடுமுறை ரத்து செய்யப்பட்டதற்கு பலதரப்பில் இருந்தும் அதிருப்தி கிளம்பி உள்ளது.

அந்த மாநிலத்தில் பாஸ் கட்சி ஆட்சிப் பொறுப்பில் இருப்பதால் இனி எப்போதும் அங்கு தைப்பூச விடுமுறை இருக்காது என்று பினாங்கு மாநில இரண்டாம் துணை முதலமைச்சர் டாக்டர் பி.ராமசாமி தெரிவித்து உள்ளார். வரும் 28ஆம் ேததி கொண்டாடப்பட இருக்கும் தைப்பூசத் திருவிழாவையொட்டி மலேசியாவின் பல மாநிலங்களில் விடுமுறை விடப்படுவது வழக்கம்.

குறிப்பாக, கெடா மாநிலத்தில் கடுமையான முயற்சிகள் மேற்கொள்ளப்பட்டதன் பயனாக 2013ஆம் ஆண்டு முதல் அங்கு சிறப்பு விடுமுறை அளிக்கப்பட்டு வருவதாக திரு ராமசாமி குறிப்பிட்டார்.

“கெடாவில் எத்தனையோ போராட்டங்களுக்குப் பின்னர் பெறப்பட்ட தைப்பூச சிறப்பு விடுமுறை ரத்து செய்யும் அறிவிப்பானது கண்டனத்துக்குரியது,” என மலேசிய இந்தியர் காங்கிரஸ் (மஇகா) தேசிய தலைவர் விக்னேஸ்வரன் தெரிவித்தார்.

தைப்பூச சிறப்பு விடுமுறை ரத்து செய்யப்பட்டது அதிருப்தியை ஏற்படுத்துவதாக மலேசிய இந்து சங்கத் தலைவர் ஆர்.எஸ்.மோகன் ஷான் கூறியுள்ளார். தைப்பூச வழிபாடுகளை இவ்வாண்டு வீட்டிலேயே மேற்கொள்ள இந்தியர்கள் தயாராகியுள்ளதால் விடுமுறை அவர்களுக்கு உறுதுணையாக இருந்திருக்கும் என்றும் அவர் குறிப்பிட்டார்.

மலேசிய சீனர் சங்கமும் கெடா மாநில முடிவை எதிர்த்துள்ளது. இவ்வாறு செய்திருப்பது சிறுபான்மை மக்களின் உரிமைகளை அவமதிப்பதாகும் என்று அதன் துணைத் தலைவர் டான் டெய்க் செங் நேற்று தனது அறிக்கையில் குறிப்பிட்டார். தைப்பூச பொது

விடுமுறையை ரத்து செய்ய நடமாட்டக் கட்டுப்பாட்டு உத்தரவைக் காரணம் காட்டுவது நியாயமற்ற செயல் என்றும் அவர் தெரிவித்துள்ளார். தைப்பூச விழா ரத்து என்பதற்கும் பொது விடுமுறை ரத்து என்பதற்கும் பெரிய வித்தியாசம் இருப்பதை உணர மாநில அரசாங்கம் தவறிவிட்டதாக திரு டான் கூறியுள்ளார்.

இருப்பினும் இந்த எதிர்ப்புகளுக்கு கெடா மாநில முதலமைச்சர் முகம்மது சனுசி தரப்பிலிருந்து பதிலளிக்கப்பட்டு உள்ளது. பொது சுகாதாரப் பாதுகாப்புக் காரணங்களுக்காகவே பொது விடுமுறை ரத்து செய்யப்பட்டு உள்ளதை எதிர்த்தரப்பினர் புரிந்துகொள்ளவில்லை என திரு சனுசியின் அரசியல் செயலாளர் அஃப்னான் ஹமிமி தைப் தெரிவித்து உள்ளார்.

கெடா மாநிலத்தைக் கேள்வி கேட்கும் கட்சிகள் தைப்பூசத்திற்கு இதுவரை பொதுவிடுமுறை அறிவிக்காத ஏழு மாநிலங்களை ஏன் குறைகூறவில்லை என்று குறிப்பிட்டுள்ள அவர், பாகாங், பெர்லிஸ், கிளந்தான், திரெங்கானு, மலாக்கா, சாபா, சரவாக் என தைப்பூச விடுமுறை இல்லாத மாநிலங்களைப் பட்டியலிட்டுள்ளார்.

“கெடா மாநில அரசாங்கம் இந்துக்களின் மனதைப் புண்படுத்தவில்லை. சிறப்பு பொது விடுமுறை என்பது வரையறைக்கு உட்பட்டது. கெடா ஆட்சிமன்றக் குழுவின் முடிவைப் பொறுத்து அந்த விடுமுறைக்கு அனுமதி அளிக்கப்படுகிறது.

“சுகாதார விதிமுறைகள் நடப்பில் இருந்தாலும் கோயில்களுக்குச் செல்ல மாநிலத்திலுள்ள 6.8 விழுக்காட்டு இந்துக்களுக்குத் தடை இல்லை,” என்று திரு அஃப்னான் கூறியுள்ளார்.


(காணொளி) பள்ளிக்கூடம் சென்ற யானை

மலேசியாவின் பேராக் மாநில பள்ளிக்கூட வளாகத்தினுள் புகுந்த யானை ஒன்று அங்கிருந்த வேலியை சேதப்படுத்தியது.

கிரிக் நகர் அருகே ஆர்பிஎஸ் கெமர் தேசிய பள்ளி வளாகத்தில் கடந்த செவ்வாய்க்கிழமை இச்சம்பவம் நிகழ்ந்தது. வேலியைச் சேதப்படுத்தி வளாகத்திற்குள் நுழைந்த யானை விளையாட்டுத் திடலில் அங்குமிங்கும் அலைந்ததாகவும் இச்சம்பவத்தால் யாருக்கும் காயமில்லை என்றும் பேராக் வனவிலங்கு பூங்காத் துறை இயக்குநர் யூசோப் ஷாரிஃப் கூறினார்.

பள்ளிக்கூட மாணவர்கள், ஆசிரியர்கள் உள்ளிட்ட அனைவரின் பாதுகாப்புக்காக யானை போன்ற விலங்குகள் நுழைந்துவிடாது தடுக்கும் பொருட்டு மின்சாரம் பாயும் வேலி அமைக்கப்பட்டிருந்தது.

ஆனால் அதையும் மீறி யானை உள்ளே நுழைந்திருப்பது பலரையும் வியப்பில் ஆழ்த்தியது.

இச்சம்பவத்தைத் தொடர்ந்து வேலியின் மின் ஆற்றலை அதிகப்படுத்தும் வேலை நடைபெறுகிறது.

பள்ளிக்கூட வகுப்பறைகளுக்கு வெளியே யானை நடந்துசெல்வதைக் காட்டும் காணொளி ஒன்று தற்போது சமூக ஊடகங்களில் பரபரப்பை ஏற்படுத்தி வருகிறது.


கெடாவில் தைப்பூச விடுமுறையை ரத்து செய்யக் கூடாது: வலுக்கும் கோரிக்கைகள்

கெடாவில் தைப்பூச விடுமுறையை ரத்து செய்யக்கூடாது என்று மலேசிய வர்த்தகர் தொழிற் சங்கம்(எம்டியுசி) வலியுறுத்தியுள்ளது.

கெடா மாநிலத்தில் பாஸ் கட்சி ஆட்சியில் உள்ளது.

கிருமிப் பரவலை காரணம் காட்டி இம்மாதம் 28ஆம் தேதி தைப்பூச சிறப்பு விடுமுறை ரத்து செய்யப்படுவதாக அம்மாநில அரசு அண்மையில் அறிவித்தது.

இதற்கு பல தரப்பிலிருந்து எதிர்ப்புகள் கிளம்பியுள்ள வேளையில் தொழிற்சங்கங்களும் போர்க்கொடி உயர்த்தியுள்ளன.

“ஊழியர்கள் தங்களுடைய பிரார்த்தனைகளையும் காணிக்கைகளையும் நிறைவேற்ற விடுமுறை தேவைப்படுகிறது,” என்று எம்டியுசியின் தலைமைச் செயலாளர் கமருல் பஹ்ரின் மன்சூர் கூறினார்.

தைப்பூச விடுமுறையை அரசியலாக்கக் கூடாது என்றும் அவர் கேட்டுக்கொண்டார்.

மலேசிய சீனர் சங்கமும் தைப்பூச விடுமுறை ரத்து செய்யப்பட்டதற்கு கடும் எதிர்ப்பு தெரிவித்துள்ளது.


முக்கிய பொருளியல் துறைகளை மூட மலேசியா ஆயத்தம்

கொரோனா கிருமிப் பரவலின் வேகத்தைத் தடுக்க முடியாதிருப்பதால், நடமாட்டக் கட்டுப்பாட்டு உத்தரவின்போது (எம்சிஓ) செயல்பட அனுமதிக்கப்பட்ட முக்கிய பொருளியல் துறைகளை மூட மலேசியா ஆயத்தமாகி வருகிறது.அன்றாடத் தொற்று எண்ணிக்கை குறையாவிட்டால் பிப்ரவரி 4ஆம் தேதி எம்சிஓ விதிமுறை காலாவதியானதும், அத்தியாவசிய தேவைகள் தவிர்த்த அனைத்து வர்த்தக செயல்பாடுகளையும் நிறுத்தும் முழு முடக்கநிலையை அறிவிக்க அந்நாடு திட்டமிடுவதை பல துறைகளும் அரசாங்கத் தகவல்களும் ஸ்ட்ரெய்ட்ஸ் டைம்சிடம் உறுதிப்படுத்தியுள்ளன.

நேற்று அங்கு 4,275 பேருக்கு கிருமித்தொற்று ஏற்பட்டுள்ளது. இதுவரை 667 உயிரிழந்துள்ளனர். பிற அமைச்சுகள் கட்டுப்படுத்தப்பட்ட வர்த்தக நடவடிக்கைகள் அத்தியாவசிய சேவைகளுடன் தொடர்ந்து செயல்படலாம் என்றே கருதுகின்றன. அனைத்துலக வர்த்தக, தொழில் அமைச்சு வெள்ளி அன்று நடத்திய கலந்துரையாடலின்போது, உற்பத்தித் துறையை எச்சரித்துள்ளது. மலேசியாவின் 300 கிருமித்தொற்று குழுமங்களில் கிட்டத்தட்ட மூன்றில் ஒரு பங்கு இந்தத் தொழிலுடன் தொடர்புடையதாக உள்ளது.

மலேசிய உற்பத்தியாளர்கள் சம்மேளனமும் ஐரோப்பிய ஒன்றிய- மலேசியா வர்த்தக, தொழில் சபையும் தங்கள் உறுப்பினர்களுக்கு அனுப்பிய அறிக்கைகளில், அடுத்த மாத முழு முடக்கநிலையைத் தவிர்ப்பதற்கான முன் நடவடிக்கையாக, கடுமையான பாதுகாப்பு நடைமுறைகளைப் பரிந்துரைத்துள்ளது.

ஊழியர் தங்குமிடங்களில் தனிமைப்படுத்தும் இடங்களை அமைத்தல், போக்குவரத்து வாகனங்களில் ஊழியர் எண்ணிக்கையைப் பாதியாகக் குறைத்தல், ஊழியரின் நடவடிக்கைகளின் முழுப் பொறுப்பையும் ஏற்பது உள்ளிட்டவை இதில் அடங்கும்.

“எங்களால் முடிந்ததை தீவிரமாகச் செய்கிறோம், முழு முடக்கநிலை பொருளியலைப் பாதிக்கும்,” என்று பெயர் குறிப்பிட விரும்பாத ஓர் அரசாங்க அதிகாரி கூறினார்.

“சுகாதாரத் தலைமை இயக்குநருக்கு பல்வேறு புதிய திட்டங்கள் முன்மொழியப்பட்டுள்ளன. எனினும் அமைச்சைப் பொறுத்த வரையில் முழு முடக்கநிலையே தீர்வாக இருக்கிறது,” என்றார் அவர்.

கொவிட்-19 குழுமங்களின் தொடக்கமாக பணியிடங்கள் மாறி வருவதை சுகாதார அமைச்சு வெளியிடும் அன்றாட நிலவரம் காட்டுகின்றன. கடந்த வியாழன் முதல் கண்டறியப்பட்ட 39 புதிய குழுமங்களில் மூன்றில் இரண்டு பங்கு பணியிடங்களிலிருந்து வந்தவை. கடந்த ஆண்டு மலேசியாவும் தொற்றுநோய் பரவலால் பொருளியல் மந்தத்தைச் சந்தித்தது. இவ்வாண்டு பொருளியல் மீட்சிக்கான நம்பிக்கையை நடமாட்டக் கட்டுப்பாடு குறைக்கலாம் என்பதை நிதியமைச்சர் தெங்கு ஜஃப்ருல் அஜீஸ் ஒப்புக்கொண்டார்.


‘மலேசியாவை முழுமையாக முடக்கும் யோசனை இல்லை’

கொரோனா கிருமிப் பரவலின் வேகத்தைத் தடுக்க முடியாதிருப்பதால், நடமாட்டக் கட்டுப்பாட்டு உத்தரவின்போது (எம்சிஓ) செயல்பட அனுமதிக்கப்பட்ட முக்கிய பொருளியல் துறைகளை மூட மலேசியா ஆயத்தமாகி வருவதாகக் கூறப்படுவதை ஐரோப்பிய ஒன்றிய-மலேசியா வர்த்தக, தொழில் சபை நேற்று மறுத்தது. அனைத்துலக வர்த்தக, தொழில் அமைச்சுடன் நடத்தப்பட்ட அதிகாரபூர்வமற்ற கலந்துரையாடலைத் தொடர்ந்து, அது தனது உறுப்பினர்களுக்கு அனுப்பிய அறிக்கை வெளியே கசிந்துள்ளதாக அது குறிப்பிட்டது.

அதிகரித்து வரும் கிருமித் தொற்றைக் கட்டுப்படுத்துவதில் வர்த்தகங்களிடம் விழிப்புணர்வை அதிகரிப்பது குறித்தும் வர்த்தகங்கள் முன்வந்து பங்காற்றாவிட்டால் அது எவ்வாறு வர்த்தகங்களைப் பாதிக்கும் என்பது குறித்துமே பேசப்பட்டதாகவும் அது சொன்னது.

அன்றாடத் தொற்று எண்ணிக்கை குறையாவிட்டால் பிப்ரவரி 4ஆம் தேதி எம்சிஓ விதிமுறை காலாவதியானதும், அத்தியாவசிய தேவைகள் தவிர்த்த அனைத்து வர்த்தக செயல்பாடுகளையும் நிறுத்தும் முழு முடக்கநிலையை அறிவிக்க அந்நாடு திட்டமிடுவதை பல துறைகளும் அரசாங்கத் தகவல்களும் ஸ்ட்ரெய்ட்ஸ் டைம்சிடம் முன்னதாகக் கூறின.

நேற்று முன்தினம் அங்கு 4,275 பேருக்கு கிருமித்தொற்று ஏற்பட்டுள்ளது. இதுவரை மொத்தம் 667 பேர் உயிரிழந்துள்ளனர்.

பிற அமைச்சுகள் கட்டுப்படுத்தப்பட்ட வர்த்தக நடவடிக்கைகள் அத்தியாவசிய சேவைகளுடன் தொடர்ந்து செயல்படலாம் என்றே கருதுகின்றன.

அனைத்துலக வர்த்தக, தொழில் அமைச்சு வெள்ளி அன்று நடத்திய கலந்துரையாடலின்போது, உற்பத்தித் துறையை எச்சரித்துள்ளது. மலேசியாவின் 300 கிருமித்தொற்று குழுமங்களில் கிட்டத்தட்ட மூன்றில் ஒரு பங்கு இந்தத் தொழிலுடன் தொடர்புடையதாக உள்ளது.

மலேசிய உற்பத்தியாளர்கள் சம் மேளனமும் ஐரோப்பிய ஒன்றிய- மலேசியா வர்த்தக, தொழில் சபையும் தங்கள் உறுப்பினர்களுக்கு அனுப்பிய அறிக்கைகளில், கடுமையான பாதுகாப்பு நடைமுறைகளைப் பரிந்துரைத்துள்ளது.

ஊழியர் தங்குமிடங்களில் தனிமைப்படுத்தும் இடங்களை அமைத்ததல், போக்குவரத்து வாகனங்களில் ஊழியர் எண்ணிக்கையைப் பாதியாகக் குறைத்தல், ஊழியர்களின் தங்குமிடப் பொறுப்புகள் வெளிநிறுவனங்களிடம் கொடுக்கப்பட்டிருந்தாலும், அவர்களின் நடவடிக்கைகளின் முழுப் பொறுப்பையும் ஏற்பது உள்ளிட்டவை இதில் அடங்கும்.

கொவிட்-19 குழுமங்களின் தொடக்கமாக பணியிடங்கள் மாறி வருவதை சுகாதார அமைச்சு வெளியிடும் அன்றாட நிலவரம் காட்டுகின்றன. கடந்த வியாழன் முதல் கண்டறியப்பட்ட 39 புதிய குழுமங்களில் மூன்றில் இரண்டு பங்கு பணியிடங்களிலிருந்து வந்தவை.

கடந்த ஆண்டு மலேசியாவும் தொற்றுநோய் பரவலால் பொருளியல் மந்தத்தைச் சந்தித்தது. இவ்வாண்டு பொருளியல் மீட்சிக்கான நம்பிக்கையை நடமாட்டக் கட்டுப்பாடு குறைக்கலாம் என்பதை நிதியமைச்சர் ஜஃப்ருல் அஜீஸ் ஒப்புக்கொண்டார். எனினும் 2021க்கான 6.5-7.5% வளர்ச்சி முன்னுரைப்பை அரசாங்கம் மாற்றவில்லை என்று அவர் கூறினார்.


பத்துமலை தைப்பூச ரத ஊர்வலத்திற்கு அனுமதி; பினாங்கு துணை முதல்வர் சாடல்

கோலாலம்பூர்: மலேசியாவில் தைப்பூசத்தை முன்னிட்டு ஸ்ரீ மகா மாரியம்மன் ஆலயம்-பத்துமலை ரத ஊர்வலத்திற்கு அனுமதி வழங்கியதில் தே சியப் பாதுகாப்பு மன்றம்
 இரட்டை நிலை ப்பாடு கொண்டுள்ளதாக பினாங்கு துணை முதல்வர் ராமசாமி கூறியுள்ளார்.

“மலேசியாவின் மாநில, மாவட்ட, உள்ளூர் அரசாங்கங்களுடனான உறவில் தேசியப் பாதுகாப்பு மன்றம் ஒருவித முரண்பாட்டைக் கொண்டுள்ளதை கவனித்தேன்.

“பாதுகாப்பு மன்றத்தின் முதல் சுற்றறிக்கையில் தைப்பூச ரத ஊர்வலங்கள், தொடர்புடைய பிற நிகழ்வுகளை நாடு முழுவதும் தடை செய்து அறிவிப்பு வெளியிடப்பட்டது.

“கடுமையான கட்டுப்பாடுகளுடன் பால்காவடிக்கு மட்டும் அனுமதி வழங்கப்பட்டது.

“ஆனால் திடீரென்று, தைப்பூசத்திற்குச் சில நாட்களே இருக்கும் நிலையில், பத்துமலை கோவில் ரத ஊர்வலத்திற்கு மட்டும் விதிவிலக்கு அளிக்கப்பட்டுள்ளது. ஆனால் நாட்டில் உள்ள மற்ற கோயில்களுக்கு அனுமதி அளிக்கப்படவில்லை. ஏன் இந்த இரட்டை நிலைப்பாடு?

“கிருமிப் பரவலை மக்கள் தீவிர மாக எடுத்துக்கொள்ள வேண்டும் என்றால், பாதுகாப்பு மன்றமும் தீவிரமாகவும் பொறுப்புள்ளதாகவும் இருக்க வேண்டும். இந்த பொறுப்பற்ற நடவடிக்கை கிருமிப் பரவலைக் கட்டுக்குள் கொண்டு வர உதவப் போவதில்லை,” என்றார் ராமசாமி.

இம்மாதம் 28ஆம் தேதி தைப்பூசம் கொண்டாடப்படவுள்ள நிலையில், தேசிய பாதுகாப்பு மன்றத்தின் அண்மைய உத்தரவுப்படி ஜனவரி 27ஆம் தேதி ஸ்ரீ மகா மாரியம்மன் ஆலயத்திலிருந்து ரதம் புறப்பட்டு ஊர்வலமாக பத்துமலை சென்று, ஜனவரி 29ஆம் தேதி மீண்டும் மாரியம்மன் ஆலயத்திற்குத் திரும்பும். ஆனால், ரதம் புறப்பட்ட பின்னர் எங்கேயும் நிற்பதற்கு அனுமதி கிடையாது, ரதத்துடன் 10 பக்தர்களுக்கும் மேல் செல்லக்கூடாது, வழியெங்கும் இசை முழக்கங்களுக்கு அனுமதி இல்லை என்பது போன்ற கட்டுப்பாடுகள் விதிக்கப்பட்டுள்ளன.

மன்றத்தின் இந்த அனுமதி குறித்து தனது டுவிட்டர் பக்கத்தில் தெரிவித்த மத்திய அமைச்சர் அனுவார் மூசா, கோலாலம்பூர் அதிகாரிகள் கட்டுப்பாட்டு நடவடிக்கைகள் பின்பற்றப்படுவதை உறுதி செய்வர் என்று கூறினார்.


மலேசியா: நீண்ட காலத்துக்கு நடமாட்ட கட்டுப்பாடு இராது

மலேசியாவில் இப்போது நடப்பில் இருக்கும் மக்கள் நடமாட்டக் கட்டுப்பாட்டு உத்தரவு முடிவடைந்துவிடும் என்று சுகாதார அமைச்சு கோடிகாட்டி இருக்கிறது.

இப்போது அமலில் இருக்கும் கட்டுப்பாட்டு உத்தரவைத் தொடர்ந்து நிபந்தனையுடன் கூடிய மூன்று மாத நடமாட்டக் கட்டுப்பாட்டு உத்தரவு நடப்புக்கு வரும்.

அத்தகைய கட்டுப்பாடு காரணமாக மக்கள் வாழ்வாதாரம் பாதிக்கப்படக்கூடும் என்பதால் அதை இன்னும் நீண்டகாலத்துக்கு அமல்படுத்தும் எண்ணம் அரசாங்கத்திடம் இல்லை என்று சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா நேற்று தெரிவித்தார்.

மக்கள் நடமாட்டக் கட்டுப்பாட்டை நீண்டகாலத்துக்கு நீட்டிக்க நாம் விரும்பவில்லை என்றார் அவர்.

அந்தக் கட்டுப்பாட்டை பிப்ரவரி தொடக்கம் வரை நான்கு வார காலத்திற்கு நீட்டித்து, பிறகு நிபந்தனையுடன் கூடிய நடமாட்டக் கட்டுப்பாடு மூன்று மாதங்களுக்கு அமல்படுத்தினால் கொவிட்-19 தொற்றுவோரின் எண்ணிக்கையை ஈரிலக்க அளவிற்கு குறைத்துவிடலாம் என்று நம்பப்படுவதாக நேற்று நடந்த மெய்நிகர் செய்தியாளர்கள் கூட்டத்தில் அவர் தெரிவித்தார்.

மலேசியாவில் இப்போது சரவாக் நீங்கலாக எல்லா மாநிலங்களிலும் மக்கள் நடமாட்டக் கட்டுப்பாட்டு உத்தரவு நடப்பில் இருக்கிறது. இது பிப்ரவரி 4ஆம் தேதி வரை அமலில் இருக்கும் என்று தெரிவிக்கப்பட்டுள்ளது.


மலேசியப் பிரதமருக்கு எதிராக வழக்கு தொடுத்திருக்கிறார் அன்வார்

மலேசிய அரசாங்கத்திற்கு எதிராகவும் பிரதமர் முகைதீன் யாசினுக்கு எதிராகவும் எதிர்க்கட்சித் தலைவர் அன்வார் இப்ராகிம் நீதிமன்றத்தில் வழக்கு தொடுத்து இருக்கிறார்.

நாட்டில் அவசரநிலை நடப்பில் இருக்கும்போது நாடாளுமன்ற நடவடிக்கைகளை நிறுத்தி வைக்கும்படி மாமன்னருக்கு பிரதமர் முகைதீன் ஆலோசனை அளித்தது சட்டவிரோதமானது என்று நீதிமன்றம் அறிவிக்க வேண்டும் என்று திரு அன்வார் தமது மனுவில் கோரியுள்ளார்.

நீதித்துறை மறுஆய்வு கோரும் அம்மனு கோலாலம்பூர் உயர் நீதிமன்றத்தில் நேற்று தாக்கல் செய்யப்பட்டதாக ஜனநாயகச் செயல் கட்சியின் சட்டப் பிரிவுத் தலைவரும் வழக்கறிஞருமான ராம்கர்ப்பால் சிங் தெரிவித்தார்.

“அந்த மனு அவசரநிலை பிறப்பிக்கப்பட்டதை எதிர்த்து தொடுக்கப்படவில்லை. ஆனால், அவசரநிலை நடப்பிலிருக்கும்போது நாடாளுமன்ற நடவடிக்கைகளைத் தற்காலிகமாக நிறுத்தி வைக்கும்படி மாமன்னருக்கு பிரதமர் ஆலோசனை அளித்தது சட்டத்திற்கு எதிரானது என்று அம்மனுவில் வலியுறுத்தப்பட்டுள்ளது,” என்று திரு ராம்கர்ப்பால் சிங் விளக்கமாக எடுத்துரைத்தார்.

அம்மனுவை உயர் நீதிமன்றம் விரைவில் விசாரணைக்கு எடுத்துக்கொள்ளும் என்றும் அவர் நம்பிக்கை தெரிவித்தார்.

மலேசியாவில் கொவிட்-19 தொற்றால் இதுவரை ஏறக்குறைய 700 பேர் உயிரிழந்துவிட்டனர். இதையடுத்து, அந்நோய்ப் பரவலுக்கு எதிரான போராட்டத்தை முடுக்கிவிடும் விதமாக மலேசியாவில் இம்மாதம் 12ஆம் தேதி அவசரநிலை அறிவிக்கப்பட்டது.

இதையடுத்து, அவசரநிலை பிறப்பிக்கப்பட்டதை எதிர்த்து நீதிமன்றத்தை நாட எதிர்க்கட்சிகள் திட்டமிட்டு வருவதாகப் பத்து நாள்களுக்குமுன் திரு அன்வார் கூறியிருந்தார்.

திரு முகைதீனின் பெரிக்காத்தான் கூட்டணி அரசாங்கம் ஆட்சிப் பொறுப்பில் நீடிக்க வேண்டும் என்பதற்காக அதிகாரத்தைத் தவறாகப் பயன்படுத்தி இருப்பதாகவும் அவர் குறிப்பிட்டார்.

இன்று மலேசியாவில் 3,585 பேருக்கு கிருமித்தொற்று உறுதி செய்யப்பட்டது; 11 பேர் உயிரிழந்தனர். அங்கு இதுவரை 190,434 பேருக்கு தொற்று உறுதி செய்யப்பட்டுள்ள நிலையில், உயிரிழந்தோர் எண்ணிக்கை 700 ஆகியுள்ளது.


பொம்மை செய்து விற்று நிதி திரட்டும் சிறுமிக்கு பாராட்டு

ஜோகூர் பாருவில் கிருமித்தொற்றால் பாதிக்கப்பட்டவர்களுக்கு உதவ பொம்மைகளை விற்று நிதி திரட்டும் பத்து வயது சிறுமிக்கு பாராட்டுகள் குவிந்து வருகின்றன.

ஸ்கூடாயில் உள்ள சிறுமி தமிழ் இலக்கியாவின் வீட்டுக்கு நேற்று வந்த ஜோகூர் சுகாதார, சுற்றுச்சூழல் குழுவின் தலைவர் ஆர். வைத்தியநந்தன், மாநில சுகாதாரத் துறை இயக்குநர் டாக்டர் அமான் ராபு, ஜோகூர் மருத்துவ சங்கத்தின் நிறுவனரும் தலைவருமான டாக்டர் இங் கிம் ஃபோங் ஆகியோர் சிறுமியைப் பாராட்டி னர்.

அப்போது பேசிய வைத்தியநந்தன், இந்தச்சிறிய வயதில் மற்றவர்களின் சிரமங்களைப் புரிந்துகொண்டு தன்னாலான உதவிகளை அவர் செய்து வருவது பாராட்டுக்குரியது என்றார்.

தமிழ் இலக்கியா பொம்மைகளை செய்து ஒவ்வொன்றையும் ஐந்து ரிங்கிட்டுக்கு விற்று 115.90 ரிங்கிட் வரை திரட்டியுள்ளார்.

இந்த நிதி பெட்ரோல் நிலையத்தில் உள்ள நன்கொடை பெட்டியில் கொவிட்-19 நோயாளிகளுக்காக வைக்கப்படுகிறது.


மலேசியாவில் கொவிட்-19 நோயாளிகளுக்கு சிகிச்சை அளிக்க 96 தனியார் மருத்துவமனைகள் ஒப்புதல்

மலேசியாவில் 96 தனியார் மருத்துவமனைகள் கொவிட்-19க்கு சிகிச்சை அளிக்க ஒப்புக்கொண்டுள்ளன.

சுகாதாரத் துறை இயக்குநர் டாக்டர் நூர் ஹிஷாம் அப்துல்லா இதனைத் தெரிவித்தார்.

“இந்த 96 மருத்துவமனைகள் 1,252 படுக்கைகள், 65 தீவிர சிகிச்சைப் பிரிவு படுக்கைகள், 54 சுவாச ஆதரவு கருவிகள் போன்றவற்றை அளிக்கும். அரசாங்கத் துறைகள், பொது பல்கலைக்கழகங்களில் உள்ள பரிசோதனைக் கூடங்களை பெருமளவிலான கொவிட்-19 பரிசோதனைக்காக அரசாங்கம் பயன்படுத்தும்,” என்று அவர் தெரிவித்தார்.

மேலும், நாடு முழுவதும் உள்ள பல அரசாங்கக் கட்டடங்கள் கொவிட்-19க்கான எச்சில், சளி மாதிரிகளை எடுக்கும் நிலையங்களாகப் பயன்படுத்தப்படும் என்றும் இன்று வெளியிட்ட அறிக்கையில் அவர் தெரிவித்தார்.

தனியார் மருத்துவமனைகளில் சிகிச்சை எடுக்கும் கொவிட்-19 நோயாளிகளின் சிகிச்சைக் கட்டணம் பற்றி நிதி அமைச்சு, பேங்க் நெகரா மலேசியா, காப்பீட்டுத் துறை போன்றவற்றுடன் கலந்தாலோசிக்கப்படும் என்றார் அவர்.


மலேசியாவில் தடுப்பூசி போட முன்னோட்டத் திட்டம்

கொவிட்-19 தடுப்பூசி போடுவது தொடர்பான முன்னோட்டத் திட்டத்தை மலேசியா தொடங்கியுள்ளது.

இதை இணையம் வழியாக நடத்தப்பட்ட அறிமுக விழாவில் மலேசிய சுகாதார அமைச்சர் அதாம் பாபா இன்று (ஜனவரி 27) தொடங்கிவைத்தார்.

மலேசியாவெங்கும் உள்ள ஒன்பது மருத்துவமனைகள் இந்தச் முன்னோட்டத் திட்டத்தில் ஈடுபடும் என்று தெரிவிக்கப்பட்டது.

முன்னோட்டத் திட்டத்தில் சீனாவில் தயாரிக்கப்பட்ட தடுப்பூசி மருந்து பயன்படுத்தப்படுகிறது. மலேசியாவின் சுகாதார அமைச்சின் மருந்தக ஆராய்ச்சிப் பிரிவின் கண்காணிப்பின்கீழ் இந்த முன்னோட்டத் திட்டம் நடைபெறும்.

13 மாதங்களுக்கு நடத்தப்படும் இந்த முன்னோட்டத் திட்டத்தில் 3,000 உள்ளூர் தொண்டூழியர்கள் பங்கெடுக்கின்றனர்.


கோயில் உற்சவமூர்த்தியை  தூக்க உதவிய அதிகாரிகள்

கோலாலம்பூரிலுள்ள ஒரு கோயிலின் உற்சவமூர்த்தியை தூக்கி அதன் தேரில் ஏற்றிச் செல்ல உதவிய மலேசிய போலிசார், இது குறித்து விளக்கம் அளித்துள்ளனர். கிட்டத்தட்ட 10 அதிகாரிகள் இந்து பக்தர்களுக்கு இந்த உதவியைச் செய்வதைக் காட்டும் காணொளி சமூக ஊடகங்களில் வலம் வருகிறது. ஜாலான் துன் எச்எஸ் லீயிலுள்ள ஸ்ரீ மகா மாரியம்மன் கோயிலில் இந்தக் காணொளி நேற்று அதிகாலை 3 மணிக்கு பதிவேற்றம் செய்யப்பட்டதாக அந்நாட்டுப் போலிசார் தெரிவித்தனர்.

இந்த நிகழ்வில் அதிகாரிகள் ஏன் பங்கேற்றனர் என இணையவாசிகள் சிலர் வினவினர். ஆயினும், வேறு சிலரோ இவர்களது உதவிக்காக நன்றி தெரிவித்தனர்.

மலேசியாவின் தேசிய பாதுகாப்பு மன்றத்தின் விதிமுறைகளை இந்த ஆலயம் பின்பற்றியதால் அங்கு பத்து பக்தர்கள் மட்டுமே இருந்தனர். அதனால் அவர்களுக்கு அதிகாரிகள் உதவி செய்ததாகத் தெரிவிக்கப்பட்டது. இதில் சம்பந்தப்பட்ட அதிகாரிகள் அனைவரும் இந்துக்கள் என்றும் கூறப்படுகிறது.


பத்து மலையில் கூட்டமில்லாக் கொண்டாட்டம்

ஆண்டாண்டுகளாக பத்துமலையில் வழக்கமாக நிரம்பி வழியும் பக்தர் வெள்ளம் தற்போது நிலவும் கொவிட்-19 கிருமிப்பரவலால் வற்றியுள்ளது. அந்நாட்டின் நடமாட்டக் கட்டுப்பாட்டுச் சட்டத்தின் காரணத்தால் அலைமோதும் கூட்டமும் ஆரவார கூச்சலும் இன்றி இருந்தது கோயில் வளாகம்.

கோயில் நுழைவாயிலுக்குச் செல்லும் சாலைகளில் தடுப்புகள் வைக்கப்பட்டிருந்ததாகவும் அங்கு போலிஸ் அதிகாரிகளின் எண்ணிக்கை அதிகமாக இருந்ததாகவும் மலேசிய ஊடகங்கள் குறிப்பிடுகின்றன.

காலை 9.15 வரையில் நிசப்தமாக இருந்ததாகவும் அதன் பின்னர் ஆலயத்தில் முருகனைப் போற்றும் பக்தித் துதிகள் இசைக்கப்பட்டதாகவும் கூறப்படுகிறது.

கோயிலுக்கு அருகிலுள்ள மேம்பாலத்தில் ஒரு சில பக்தர்கள் வந்திருந்து கைக்கூப்பி வணங்கினர். ஆனால் அவர்கள் அங்கே கூட விடாமல் போலிசார் பணியில் இறங்கினர்.

மலேசியாவில் கிருமித்தொற்றுச் சம்பவங்கள் மீண்டும் அதிகரித்ததைத் தொடர்ந்து நடமாட்டக் கட்டுப்பாட்டு உத்தரவு இவ்வாண்டின் ஜனவரி 13ஆம் தேதியன்று மீண்டும் அறிமுகம் செய்யப்பட்டது. இந்த உத்தரவின் இறுதி நாள் தற்போது பிப்ரவரி 4ஆம் தேதி என உறுதி செய்யப்பட்டுள்ளது.


தடுப்பூசி போடப்பட்ட சிங்கப்பூரர்களுக்குத் தனிமைப்படுத்தும் விதிமுறைகளை நீக்க மலேசிய அரசாங்கத்திடம் வலியுறுத்து

தடுப்பூசி போட்டுக்கொண்ட சிங்கப்பூரர்கள் மலேசியாவிற்குள் தனிமைப்படுத்தப்படாமல் நுழைய அனுமதிக்கும் ஏற்பாடுகளை மலேசிய அரசாங்கம் செய்யும் என்று நம்பிக்கை கொள்வதாக மலேசியாவின் பயணத்துறை, வர்த்தகக் குழுக்கள் கூறியுள்ளன.

சிங்கப்பூருடன் அதற்கான பேச்சுவார்த்தையை அந்நாட்டு அரசாங்கம் தொடங்கும் என்று அவர்கள் எண்ணுகின்றனர்.

உள்ளூர் பொருளியல் மீட்சியடைய அரசாங்கம் இந்தப் பேச்சுவார்த்தையைத் தொடங்குவது அத்தியாவசியமானது என்று மலேசிய சுற்றுப்பயண வழிகாட்டி மன்றத் தலைவர் ஜிம்மி லியோங் தெரிவித்தார்.

“மாநில அரசு மத்திய அரசுக்கு நெருக்கடி அளித்து சிங்கப்பூருடன் பேச்சுவார்த்தையைத் தொடங்க வைக்கவேண்டும்.

“இரு நாடுகளும் ஒன்றையொன்று சார்ந்து இருப்பதால் இரு நாடுகளுக்கும் இந்த ஏற்பாடு முக்கியமான ஒன்று. நோய்ப் பரவல் சூழலுக்குப் பின் பொருளியல் வேகமாக மீண்டுவர முன்கூட்டியே பேச்சுவார்த்தையைத் தொடங்குவது உதவும்,” என்றார் அவர்.

தடுப்பூசிப் போடப்பட்டவர்களின் இருநாட்டுப் பயணத்தைக் கண்காணிக்கும் முறைகளையும் இரு அரசாங்கங்கள் கலந்தாலோசிக்கவேண்டும், என்றார் அவர்.

“முடிவுகள் உடனடியாக எடுக்கப்படவில்லை என்றாலும் முன்னோட்டமாகச் சில பேச்சுவார்த்தைகள் நடப்பது முக்கியம்,” என்றார் அவர்.

“ஜோகூரில் குடும்ப உறுப்பினர்களைக் கொண்டவர்கள், உடனடி அலுவல்களுக்காக அங்கு செல்லவேண்டியவர்கள், இங்குள்ள மலேசியர்கள் முதலியானோரை கவனத்தில் கொள்ளவேண்டும்,” என்று திரு லியோங் குறிப்பிட்டார்.


வரலாறு காணாத அளவு மலேசியாவில் கொவிட்-19 பதிவு; புதிதாக 5,725 பேருக்குத் தொற்று

மலேசியாவில் இதுவரை இல்லாத அளவு கொவிட்-19 கிருமித்தொற்றியவர்களின் எண்ணிக்கை இன்று 5,725ஆகப் பதிவானது.

அந்நாட்டில் நோய்ப் பரவலால் பாதிக்கப்பட்டோரின் மொத்த எண்ணிக்கை 200,000 தாண்டியுள்ளது.

இன்று மாண்டோரின் எண்ணிக்கை 16ஆக பதிவானதைத் தொடர்ந்து மொத்தம் மலேசியாவில் இதுவரை 733 பேர் கிருமித்தொற்றால் மாண்டுள்ளனர்.


மலேசியாவில் 7 வயது மகனைத் துன்புறுத்தி, மரணம் விளைவித்த சந்தேகத்தில் கைதான தம்பதி விசாரணைக் காவலில்

தங்களது ஏழு வயது மகனை, மரணம் விளைவிக்கும் வகையில் துன்புறுத்திய சந்தேகத்தில் கணவன், மனைவி கைது செய்யப்பட்டு, இன்று முதல் 7 நாட்களுக்கு விசாரணைக் காவலில் வைக்கப்பட்டுள்ளனர்.

மலாக்கா மாஜிஸ்திரேட் நீதிமன்ற துணைப் பதிவாளர் முகமது அனுவார் ஒஸ்டாடி அந்த ஆணையைப் பிறப்பித்ததாக மலாக்கா குற்றவியல் விசாரணைப் பிரிவு தலைமை துணை ஆணையர் முகமது சுக்ரி கமான் தெரிவித்தார்.

தாமன் குருபோங் ஜெயாவைச் சேர்ந்த அந்தச் சிறுவன் நேற்று மாண்டுபோனான்; அவனது 32 வயது தாயும் 38 வயது மாற்றான் தந்தையும் துன்புறுத்தியதன் காரணமாக சிறுவன் உயிரிழந்திருக்கலாம் என சந்தேகிக்கப்படுகிறது.

நேற்று மாலை 4 மணியளவில் அவர்களது வீட்டில் இருக்கும் தண்ணீர்த் தொட்டியில் சிறுவன் மூழ்கியதாகக் கூறப்பட்டது.

மாண்ட சிறுவனின் உடலில் காயங்கள் இருந்தது முதற்கட்ட விசாரணையில் தெரியவந்துள்ளது.

சிறுவனின் சடலம் உடற்கூறு ஆய்வுக்காக மலாக்கா மருத்துவமனையின் தடயவியல் துறைக்கு எடுத்துச் செல்லப்பட்டது. கொலைக் குற்றத்திற்கான குற்றவியல் தண்டனைச் சட்டப் பிரிவு 302ன் கீழ் வழக்கு விசாரிக்கப்படுகிறது.

இதற்கிடையே, அந்தச் சிறுவனை சுமார் 6 ஆண்டுகளாக வளர்த்து வந்த 50 வயது மாது, சிறுவனை கடந்த அக்டோபர் மாதத்தில் அவனது தாயிடம் ஒப்படைத்தபோது கனத்த இதயத்துடனே அனுப்பி வைத்ததாக ஃபேஸ்புக் பதிவு ஒன்றில் தெரிவித்திருந்தார்.

அப்போது உயர்கல்வி படித்துக்கொண்டிருந்ததுடன், நிதிப் பிரச்சினைகளையும் எதிர்நோக்கியதால் சிறுவனை, தம்முடன் படித்தவரின் தாயாரின் வளர்ப்பில் விட்டிருந்தார் சிறுவனின் தாயார்.


வெளிநாட்டு ஊழியர்களுக்கான பரிசோதனையை விரிவுபடுத்தும் மலேசியா

மலேசியா அதன் வெளிநாட்டு ஊழியர்களுக்கான கட்டாய கொவிட்-19 பரிசோதனைத் திட்டத்தை வரும் செவ்வாய்க்கிழமை முதல் தேசிய அளவில் விரிவுபடுத்த இருப்பதாக அந்நாட்டு மனிதவள அமைச்சர் எம்.சரவணன் தெரிவித்துள்ளார்.

மலேசியாவில் பணியாற்றும் ஏறத்தாழ 800,000 வெளிநாட்டு ஊழியர்கள் இத்திட்டத்திற்கு உட்படுத்தப்படுவர் என்று கூறிய அவர், நோய்த்தொற்று அபாயத்தை எதிர்நோக்கும் நான்கு மாநிலங்களிலும் கோலாலம்பூர், லெபுவான் ஆகிய இரு கூட்டரசுப் பிரதேசங்களிலும் இத்திட்டம் கவனம் செலுத்தும் என்றார்.

சிலாங்கூர், நெகிரி செம்பிலான், பினாங்கு, சாபா ஆகியவை அந்த நான்கு மாநிலங்கள்.

மலேசியாவில் ஏறக்குறைய இரண்டு மில்லியன் வெளிநாட்டு ஊழியர்கள் சட்ட ரீதியாக பணியாற்றுகின்றனர்.

அவர்களில் பெரும்பாலானோர் தொழிற்சாலைகள், தோட்டங்கள், கட்டுமானத் தளங்கள் போன்றவற்றில் பாதுகாவல் ஊழியர்களாகவும் அலுவலகத் துப்புரவுப் பணியாளர்களாகவும் பணியாற்றுகின்றனர்.


காஸ்வேயில் வேலை நேரத்தை நீட்டிக்கக் கோரும் மலேசிய சரக்கு வாகன ஓட்டுநர்கள்

மலேசியாவிலிருந்து சிங்கப்பூருக்கு வரும் சரக்கு வாகனங்களின் ஓட்டுநர்களுக்கு கொவிட்-19 பரிசோதனை கட்டாயமாக்கப்பட்டிருப்பதை அடுத்து, இரு நாடுகளுக்கிடையிலான தரைவழி எல்லைப் பகுதியில் போக்குவரத்து நெரிசல் வெகுவாக அதிகரித்துள்ளது.

சிங்கப்பூர், ஜோகூர்பாரு இடையிலான எல்லைப் பகுதியில் இரண்டாம் இணைப்பு 24 மணி நேரமும் செயல்படும் நிலையில், காஸ்வே காலை 7 முதல் இரவு 7 மணிவரை 12 மணி நேரம் மட்டுமே செயல்படுகிறது என ஜோகூர் டிரக்கிங் சங்கத் தலைவர் நோவன் ஹிங் தெரிவித்தார்.

அதனால், காஸ்வேயில் வேலை நேரத்தை நீட்டிக்கும்படி சரக்கு வாகனங்களின் ஓட்டுநர்கள் கோரிக்கை வைத்துள்ளனர். இரு நாட்டு அரசாங்கங்களும் இந்த கோரிக்கைக்கு செவிமடுக்கும் என சரக்கு வாகன ஓட்டுநர்கள் நம்பிக்கை தெரிவித்துள்ளனர்.

மலேசியாவில் கடந்த மார்ச் மாதத்தில் நடமாட்டக் கட்டுப்பாட்டு ஆணை விதிக்கப்பட்டது முதலே காஸ்வே, இரண்டாம் இணைப்பு வழியாக டிரக், லாரி போன்றவற்றின் போக்குவரத்து தொடர்ந்து அனுமதிக்கப்பட்டிருந்தாலும் நெரிசல் அங்கு பெரும் பிரச்சினையாகவே இருந்து வருகிறது.

கடந்த ஏப்ரல் மாதம் முதல் காஸ்வேயின் வேலை நேரம் 12 மணி நேரமாகக் குறைக்கப்பட்டுள்ளது. பாலத்தைப் பயன்படுத்தும் வாகனங்களின் எண்ணிக்கை குறைவாக இருந்ததே அதற்குக் காரணம்.

ஆயினும் கடந்த செப்டெம்பர் முதல் காஸ்வே, இரண்டாம் இணைப்பு ஆகியவற்றைப் பயன்படுத்தும் வாகனங்களின் எண்ணிக்கை அதிகரித்துள்ளது.

சீனப் புத்தாண்டு நெருங்கி வருவதால், அந்தப் பாதைகளைப் பயன்படுத்தும் வாகனங்களின் எண்ணிக்கை இன்னும் அதிகரிக்கக்கூடும் என்று எதிர்பார்க்கப்படுகிறது.

வாகன நெரிசல் காரணமாக அண்மைய நாட்களில் 8 முதல் 10 மணி நேரம் வரை ஓட்டுநர்கள் காத்திருக்க வேண்டிய சூழல் நிலவுவதாகக் கூறப்படுகிறது.

மலேசியாவிலும் சிங்கப்பூரிலும் அண்மையில் கொவிட்-19 பரிசோதனை, தனிமைப்படுத்தல் நடவடிக்கைகள் தீவிரப்படுத்தப்பட்டிருப்பதும் இந்தத் தாமதத்துக்குக் காரணமாகக் கூறப்படுகிறது.

மேலும், வாகன ஓட்டுநர்கள் நீண்ட நேரம் காத்திருக்கும்போது பயன்படுத்துவதற்காக தற்காலிக கழிவறைகள் போன்ற வசதிகளையும் அதிகாரிகள் செய்து கொடுத்தால் நல்லது என்கின்றனர் வாகன ஓட்டிகள்.


மலேசியா, இந்தோனீசியாவில் புதிய உச்சத்தை எட்டிய தினசரி கிருமித்தொற்று எண்ணிக்கை

மலேசியா, இந்தோனீசியாவில் புதிய உச்சமாக அதிக அளவிலான கிருமித்தொற்று சம்பவங்கள் இன்று (ஜனவரி 30) பதிவாகியுள்ளன.

இந்தோனீசியாவில் இன்று ஒரே நாளில் 14,518 கிருமித்தொற்று சம்பவங்கள் பதிவாகியுள்ளன. அதனையடுத்து, அங்கு இதுவரை 1.06 மில்லியன் பேருக்கு கிருமி தொற்றியுள்ளது. தென்கிழக்கு ஆசிய நாடுகளிலேயே ஆக அதிக எண்ணிக்கை இது.

இன்று புதிதாக 210 பேர் கொவிட்-19ஆல் உயிரிழந்ததையடுத்து, அங்கு இதுவரை 29,728 பேர் தொற்றுக்குப் பலியாகியுள்ளனர்.

இதற்கிடையே, மலேசியாவில் இன்று புதிதாக 5,728 பேருக்கு கொவிட்-19 பதிவானது. இரண்டாவது நாளாக அங்கு கிருமித்தொற்று எண்ணிக்கை ஐயாயிரத்தைத் தாண்டியுள்ளது. நேற்று அங்கு 5,725 பேருக்கு தொற்று உறுதியானது.

இதுவரை அங்கு 209,661 பேருக்கு தொற்று உறுதி செய்யப்பட்டுள்ளது. மலேசியாவில் இன்று 13 பேர் கொவிட்-19ஆல் உயிரிழந்த நிலையில் அங்கு இதுவரை 746 பேர் கிருமித்தொற்றுக்குப் பலியாகினர்.

இந்தோனீசியாவில் 2 வாரங்களுக்கு முன்பு தொடங்கி இதுவரை 250,000 சுகாதாரப் பணியாளர்களுக்கு கொவிட்-19 முதல் டோஸ் தடுப்பூசி போடப்பட்டுள்ளது.

நாள் ஒன்றுக்கு சுமார் 1 மில்லியன் பேருக்கு தடுப்பூசி போட அந்நாட்டு அரசாங்கம் திட்டம் கொண்டுள்ளது.

மலேசியாவில் தடுப்பூசி போடும் பணி அடுத்த மாதம் தொடங்கும் என்று எதிர்பார்க்கப்படுகிறது.


கொவிட்-19 தடுப்பூசிகளை வாங்கி விநியோகிக்க தனியாருக்கு அனுமதி அளிக்கப்படவில்லை: மலேசிய சுகாதார அமைச்சு

மலேசியாவில் கொவிட்-19 தடுப்பூசிகளை வாங்கி விநியோகிக்க தனியாருக்கு அனுமதி அல்லது அனுமதிக் கடிதம் வழங்கப்பட்டிருப்பதாகக் கூறப்படுவதற்கு அந்நாட்டு சுகாதார அமைச்சு மறுப்பு தெரிவித்துள்ளது.

மலேசிய நிறுவனம் ஒன்று தடுப்பூசிகளை மலேசியாவில் விநியோகிப்பதற்கான ஒப்பந்தம் கையொப்பமாகி இருப்பதாக மலேசியாவின் பெரித்தா ஹரியான் வெளியிட்ட அறிக்கையை அமைச்சு மறுத்தது.

பேச்சுவார்த்தைகளைத் தொடங்குவதற்கான அனுமதியை சுகாதார அமைச்சிடமிருந்து பெற்றிருப்பதாக அந்தத் தனியார் நிறுவனம் தெரிவித்திருந்தது.

“கொவிட்-19 தடுப்பூசிகளை வாங்கவும் அதனை நிர்வகிப்பதற்கான அதிகாரமும் அமைச்சுக்கு மட்டுமே உள்ளது. நேஷனல் ஃபார்மசூட்டிகல் ரெகுலேட்டரி டிவிஷன்’ போன்ற முகவைகளின் மூலம் மருத்துவ விவகாரங்களை நிர்வகிப்பது அமைச்சின் கடமை,” என்று சுகாதார அமைச்சு தெரிவித்தது.

மலேசியாவில் கொவிட்-19 தடுப்பூசிகளை விநியோகிக்க எஃகு உற்பத்தி நிறுவனமான மெஸ்டிரான் ஹோல்டிங்ஸ் நிறுவனம் (Mestron) சீனாவை அடித்தளமாகக் கொண்ட ஸோங்யு ஹெக்சிங் (செங்டு) இண்டஸ்ட்ரியல் கோ லிமிடெட் (Zhongyu) எனும் நிறுவனத்துடன் ஒப்பந்தம் செய்திருப்பதாக மலேசியாவின் பெரித்தா ஹரியான் செய்தி வெளியிட்டிருந்தது.

தடுப்பூசிகளை இறக்குமதி செய்ய, விநியோகிக்க, விற்பனை செய்ய, சந்தைப்படுத்த, பயன்படுத்த பேச்சுவார்த்தைகளை அந்தச் சீன நிறுவனத்துடன் தொடங்க மலேசியாவின் சுகாதார அமைச்சிடமிருந்து தடைநீக்கக் கடிதம் பெற்றுவிட்டதாக மெஸ்டிரான் நிறுவனத்தின் நிர்வாக இயக்குநர் போர் டியோங் கெங் குறிப்பிட்டதாகவும் அந்தச் செய்தி குறிப்பிட்டது.


மலேசியா: தொடர்ந்து 3வது நாளாக ஐயாயிரத்திற்கும் மேல் தொற்று

மலேசியாவில் இன்று 5,298 பேருக்குப் புதிதாக கிருமித்தொற்று உறுதி செய்யப்பட்டது.

தொடர்ந்து மூன்றாவது நாளாக ஐயாயிரத்திற்கும் மேற்பட்டோருக்கு தொற்றுக்கு உறுதி செய்யப்பட்டுள்ளது.

அங்கு தொற்றால் பாதிக்கப்பட்டோரின் மொத்த எண்ணிக்கை 214,959 ஆனது.

அதே சமயத்தில் மேலும் 14 பேர் மாண்டதைத் தொடர்ந்து, அங்கு இதுவரை 760 பேர் தொற்றுக்குப் பலியாகினர்.

ஜோகூர், சிலாங்கூர் ஆகிய பகுதிகளில் ஆக அதிகமாக ஆயிரத்திற்கும் மேல் தொற்று சம்பவங்கள் பதிவாகின.


மலேசியாவில் ஆயுதங்களுடன் மோதிய கும்பல்; 14 பேர் கைது

மலேசியாவில் இரண்டு கும்பல்கள் பயங்கர ஆயுதங்களுடன் மோதிய காணொளி சமூக ஊடகங்களில் பரவி பலரை அதிர்ச்சி அடைய வைத்துள்ளது.

இதையடுத்து கும்பலைச் சேர்ந்த 14 பேரை போலிசார் சுற்றி வளைத்து கைது செய்துள்ளனர்.

போதைப் பொருள் வட்டாரத்தை தங்களுடைய கட்டுப்பாட்டுக்குள் கொண்டு வருவது தொடர்பாக செராசில் இரண்டு கும்பல்களுக்கு இடையே மோதல் ஏற்பட்டது என்று காஜாங் மாவட்ட போலிஸ் தலைவரும் உதவி ஆணையருமான முஹமது சயித் ஹசன் தெரிவித்தார்.

“பாராங் கத்தியுடன் அவர்கள் சண்டை போட்டனர். இதில் காயம் அடைந்த இருவர் மருத்துவமனையில் சேர்க்கப்பட்டுள்ளனர்,” என்றும் அவர் தெரிவித்தார்.

சமூக ஊடகங்களில் பரவிய 44 வினாடி காணொளியில் பாராங் கத்தியை வைத்திருந்த சிலர் வாகனத்தை நோக்கி ஓடுவது பதிவாகியுள்ளது.

அப்போது டிரக் ஒன்று இரண்டு கார்கள் மீது மோதியது. அப்போது படம்பிடித்துக் கொண்டிருந்த சிலரைப் பார்த்து கும்பலைச் சேர்ந்த ஒருவன், படம்பிடிக்க வேண்டாம் என்று எச்சரித்துள்ளான்.


கொவிட்-19 பரிசோதனை போதாததால் மலேசியாவில் தொற்று ஏறுமுகம்: நிபுணர்கள்

மலேசியாவில் கொவிட்-19 நோய்ப் பரவலைக் கட்டுப்படுத்த அங்கு மீண்டும் நடமாட்டக் கட்டுப்பாட்டு ஆணை நடப்பில் இருந்தும் நோய் தொற்றியோர் எண்ணிக்கை தொடர்ந்து ஏறுமுகம் கண்டு வருகிறது.

அமலாக்க பணி, நோய்த்தொற்றுப் பரிசோதனை, தொடர்புகளைத் தடமறிதல் போன்ற நடவடிக்கைகளை அதிகாரிகள் குறைத்துவிட்டதாலே சமூக அளவில் நோய்த்தொற்று அதிகரித்து இருப்பதாக நிபுணர்கள் கூறுகின்றனர்.

கடந்த மாதம் 6 முதல் 22ஆம் தேதி வரையிலான காலகட்டத்தில் பதிவான 350 புதிய கிருமித்தொற்றுக் குழுமங்களில் கிட்டத்தட்ட மூன்றில் இரண்டு பங்கு வேலையிடங்களாக இருப்பதற்கான காரணம் என்ன என்பது பற்றியும் கேள்வி எழுந்துள்ளது.

மலேசியாவில் அன்றாடம் 3,000க்கும் அதிகமானோருக்கு நோய்த்தொற்று உறுதியானதால் நோய்ப் பரவலைக் கட்டுப்படுத்த கடந்த மாதம் 13ஆம் தேதி நடமாட்டக் கட்டுப்பாட்டு ஆணை மீண்டும் பிறப்பிக்கப்பட்டது. ஆனால், அண்மைய நாட்களாக அன்றாடம் நோய்த்தொற்றால் பாதிக்கப்பட்டோர் எண்ணிக்கை 5,000ஐ எட்டியது. நேற்று ஒரே நாளில் புதிய உச்சமாக 21 பேர் உயிரிழந்துவிட்டதாக தெரிவிக்கப்பட்டது.

குறிப்பிடும்படியாக, மலேசியாவில் மீண்டும் நடமாட்டக் கட்டுப்பாட்டு ஆணை பிறப்பிக்கப்பட்ட அதே தருணத்தில், கொவிட்-19 நோயாளிகளுடன் நெருங்கிய தொடர்பில் இருந்தவர்கள் அனைவரையும் பரிசோதிப்பதை அதிகாரிகள் நிறுத்திக்கொண்டனர். எடுத்துக்காட்டாக, நோயாளிகளுடன் நெருங்கிய தொடர்பில் இருந்தவர்கள் எண்ணிக்கை 50க்கும் குறைவாக இருந்தால், 20 பேரின் பரிசோதனை மாதிரிகள் மட்டும் பெறப்படுகிறது.

 மலேசியாவில் இவ்வாண்டு கொவிட்-19 தொற்று விகிதம் 8 விழுக்காட்டிற்கும் அதிகமாக உள்ளது. தொற்றைக் கட்டுப்படுத்த உலக சுகாதார நிறுவனம் நிர்ணயித்துள்ள 5 விழுக்காடு அளவைவிட இது அதிகம். பிரதமர் முகைதீன் யாசினுக்கு 46 நிபுணர்கள் எழுதிய கடிதத்தில், நோய்த்தொற்றுப் பரிசோதனையை அதிகரிக்குமாறு கோரியிருந்தனர். அப்படி இருந்தும் பரிசோதனை அதிகரித்தபாடில்லை என்று அவர்கள் குறைகூறுகின்றனர்.

மலேசிய அரசாங்கத்திற்கு கால அவகாசம் தேவைப்படுகிறது என்பதாலேயே முடக்கநிலை அறிவிக்கப்பட்டிருப்பதாக சுகாதாரப் பராமரிப்புப் பகுப்பாய்வாளர் ஹைக்கல் ரோஸ்னான் கூறினார். தன்னிடம் இருப்பில் இருக்கும் வளங்களைக் கொண்டு மலேசியாவுக்கு தெளிவான, நீண்டகால திட்டம் தேவைப்படுவதாக அவர் சொன்னார்.


ஜோகூர் பாரு: ஒற்றைத் தாய்மார்கள் வசிக்கும் காப்பகத்தில் 22 குழந்தைகள், 37 இளம் தாயார்களுக்கு தொற்று

ஜோகூர் பாருவின் ஸ்கூடாயில் அமைந்துள்ள ஒற்றை தாய்மார்கள் வசிக்கும் காப்பகம் ஒன்றில், பிறந்து 10 நாட்களே ஆன கைக்குழந்தை உட்பட 22 குழந்தைகளுக்கு கொவிட்-19 தொற்று உறுதி செய்யப்பட்டது. மேலும், 15 முதல் 32 வயதுக்குட்பட்ட தாயார்கள் 37 பேருக்கும் தொற்று உறுதியானது.

இது மிகவும் மோசமான நிலை என்று குறிப்பிட்ட பைடஸ் சோலெஹா எனும் அந்த காப்பகத்தின் நிர்வாகி முனா லிஸா இஸ்மாயில் குறிப்பிட்டார்.

திருவாட்டி முனா, அவரது கணவர் மற்றும் குழந்தை ஆகியோருக்கும் தொற்று உறுதி செய்யப்பட்டுள்ளது.

சமையல்காரர், விடுதிக் காப்பாளர் உட்பட அந்த காப்பகத்தைச் சேர்ந்த 67 பேருக்கு தொற்று உறுதி செய்யப்பட்டுள்ளது.

காப்பகவாசி ஒருவர் உடல் நலமின்றி ஜனவரி 28 அன்று மருத்துவமனைக்கு அழைத்துச் செல்லப்பட்டு மேற்கொண்டு பரிசோதனைகள் செய்தபோது அவருக்கு தொற்று உறுதி செய்யப்பட்டதே அங்கு பதிவான முதல் சம்பவம்.

கடந்த ஆண்டு முதல் நடமாட்ட கட்டுப்பாட்டு ஆணை மலேசியாவில் நடப்புக்கு வந்த போதிருந்தே கடுமையான பாதுகாப்பு நடைமுறைகள் காப்பகத்தில் பின்பற்றப்படுவதாகக் குறிப்பிட்ட திருவாட்டி முனா, எப்படி தொற்று ஏற்பட்டது என்பது தெரியவில்லை என்றார்.

பார்வையாளர்களும் நன்கொடையாளர்களும் காப்பகத்துக்குள் செல்லவோ காப்பகவாசிகள் வெளியில் செல்லவோ அனுமதி இல்லை. காப்பகத்துக்குள்ளும் பாதுகாப்பான இடைவெளியைக் கடைப்பிடித்தல், முகக்கவசங்கள் அணிதல் போன்ற நடைமுறைகள் பின்பற்றப்படுகின்றன.

கர்ப்பிணிகளாக இருக்கும் காப்பகவாசிகள்தான் பெரும்பாலும் மருத்துவ கண்காணிப்புக்காக மருத்துவமனைகளுக்கும் மருந்தகங்களுக்கும் செல்வர் என்ற திருவாட்டி முனா, இந்த காப்பகம் எட்டு ஆண்டுகளாக இயங்கி வருவதாகக் குறிப்பிட்டார்.

பைடஸ் சோலெஹா மூன்று காப்பகங்களைக் கொண்டுள்ளது. அவற்றில் ஒன்றில் நடமாட்டக் கட்டுப்பாட்டு ஆணை காரணமாக சொந்த ஊர்களுக்குச் செல்ல இயலாத இளம் தாய்மார்கள் வசிக்கின்றனர்.


மலேசியாவில் கொவிட்-19 பாதுகாப்பு விதிமீறல்களுக்கு கடும் நடவடிக்கை: பிரதமர் முகைதீன் யாசின்

மலேசியாவில் நடமாட்டக் கட்டுப்பாட்டு ஆணை நடப்பில் உள்ள காலகட்டத்தில் கடும் சுகாதாரப் பாதுகாப்பு விதிமுறைகளை மீறுவோர் மீது, வர்த்தகத்தை மூடுதல் உட்பட கடுமையான நடவடிக்கைகள் எடுக்கப்படும் என பிரதமர் முஹைதின் யாசின் இன்று (பிப்ரவரி 4) தெரிவித்துள்ளார்.

நடமாட்டக் கட்டுப்பாட்டு ஆணை நடப்பில் இருக்கும்போது சாலைத் தடைகளில் போலிசாருக்கு உதவும் ராணுவத்தினருக்கு, விதிமீறுவோரைக் கைது செய்யும் அதிகாரம் வழங்கப்படும் என தொலைக்காட்சி, சமூக ஊடகங்களில் வெளியான அவரது பதிவு செய்யப்பட்ட உரையில் தெரிவிக்கப்பட்டது.

மீண்டும் மீண்டும் விதிமீறல் குற்றங்களைப் புரிவோருக்கு அபராதங்களை அதிகரிப்பதுடன் சில குற்றங்களுக்கு சிறைத் தண்டனை விதிக்கும் விதத்தில் சட்டத்தில் திருத்தம் கொண்டுவர அரசு திட்டமிடுவதாகக் குறிப்பிட்டார் அவர்.

நாள்தோறும் பலர் விதிமீறல் குற்றங்களுக்காக பிடிபடுவதுடன், அவர்களுக்கு அபராதமும் விதிக்கப்படுகிறது.

இம்மாத இறுதிக்குள் 500,000 முன்களப் பணியாளர்களுக்கு தடுப்பூசி போடும் பணி தொடங்கப்படும் என்றும் அவர் தெரிவித்தார்.

ஆறு வாரங்களுக்கு விதிக்கப்பட்ட நடமாட்டக் கட்டுப்பாட்டு ஆணை நடப்பில் இருக்கும் நான்காவது வாரத்தில், பல மாநிலங்களில் கிருமித்தொற்று எண்ணிக்கை அதிகரிக்காமல் இருப்பதையும் அவர் குறிப்பிட்டார்.

கிளந்தான், திரங்கானு, பாஹாங் ஆகாகிய மாநிலங்களில் தினசரி கிருமித்தொற்று எண்ணிக்கை வெகுவாக அதிகரிக்கவில்லை என்றார் அவர்.

ஆயினும் சிலாங்கூர், கோலாலம்பூர், ஜோகூர் ஆகிய பகுதிகளில் கிருமித்தொற்று எண்ணிக்கை தொடர்ந்து அதிகரித்து வருகிறது.

கடந்த மூன்று வாரங்களாக தினசரி கிருமித்தொற்று எண்ணிக்கை 3,000க்கும் அதிகமாக இருந்து வருகிறது. கடந்த சனிக்கிழமை ஆக அதிகமாக 5,728 பேருக்கு கிருமித்தொற்று பதிவானது.

நேற்று புதிதாக 4,284 பேருக்கு தொற்று உறுதி செய்யப்பட்ட நிலையில், அங்கு மொத்தம் 226,912 பேருக்கு தொற்று பதிவாகியுள்ளது. இதுவரை தொற்றால் அங்கு 809 பேர் உயிரிழந்தனர்.


இந்தியா முழுவதும் விவசாயிகள் சாலை மறியல் போராட்டம்

வேளாண் சட்டங்களை இந்திய அரசாங்கம் திரும்பப் பெறக்கோரும் விதமாக நாடு முழுவதும் நேற்று ‘சக்கா ஜாம்’ என்ற பெயரில் நெடுஞ்சாலை மறியல் போராட்டத்தை விவசாயிகள் நடத்தினர். நாடு முழுவதும் முக்கிய நெடுஞ்சாலைகளில் நண்பகல் 12 மணி முதல் பிற்பகல் 3 மணி வரை விவசாயிகள் போராட்டத்தில் ஈடுபட்டனர்.

தங்களது போராட்டத்தின்போது அவசர மருத்துவ வாகனங்கள், பெண்கள் மற்றும் குழந்தைகள் சென்ற வாகனங்கள், அத்தியாவசிய மற்றும் அவசர தேவைக்கான வாகனங்கள், பள்ளி வாகனங்கள் ஆகியவற்றை விவசாயிகள் தடுத்து நிறுத்தவில்லை. பொதுமக்களுக்கு இடையூறு ஏற்படுத்தாத வகையில் அமைதியான முறையில் போராட்டத்தை நடத்தப்போவதாக விவசாயிகள் முன்னதாக அறிவித்து இருந்தனர்.

மறியல் போராட்டத்தின்போது சாலையில் சிக்கிக்கொண்ட வாகனமோட்டிகளுக்கு உணவு, தண்ணீர் ஆகியவற்றை விவசாயிகள் வழங்கியதாகக் கூறப்பட்டது. டெல்லியில் அனைத்துப் போராட்டங்களும் மறியல் தளங்கள் போலவே காணப்படுவதால் டெல்லிக்குள் சாலை மறியல் போராட்டம் நடத்தப்படாது என்று விவசாய சங்கத்தினர் அறிவித்திருந்தனர். அதன்படி டெல்லியில் மறியல் போராட்டம் நடத்தப்படவில்லை. டெல்லியில் விவசாயிகள் ஏற்கெனவே போராட்டம் நடத்தி வருகிற இடங்களைத் தவிர, மற்ற பகுதிகளில் உள்ள சாலைகளில் போக்குவரத்து சீராக இருந்ததாகத் தெரிவிக்கப்பட்டது.

இந்திய குடியரசு தினத்தன்று டெல்லியில் விவசாயிகள் நடத்திய டிராக்டர் பேரணியில் வன்முறை ஏற்பட்டதால் நேற்றைய விவசாயிகளின் சாலை மறியல் போராட்டத்தில் வன்முறைச் சம்பவங்கள் எதுவும் நிகழ்ந்து விடக்கூடாது என்பதற்காக நாடு முழுவதும் பாதுகாப்புப் பணிகளில் போலிசார் ஈடுபடுத்தப்பட்டு இருந்தனர்.

டெல்லியில் மட்டும் பாதுகாப்பு பணிகளுக்காக மொத்தம் 50,000 போலிசார் குவிக்கப்பட்டதாக இந்திய ஊடகங்கள் தெரிவித்தன. போராட்டத்தில் வன்முறை நிகழ்ந்துவிடக்கூடாது என்பதற்காக விவசாய சங்கங்களை சேர்ந்த முக்கிய தலைவர்கள் சிலர் கைது செய்யப்பட்டனர்.


வெளிநாட்டு ஊழியர்களை ஹோட்டலில் தங்கவைக்க மலேசியா ஏற்பாடு

மலேசியாவில் மோசமடைந்து வரும் கொவிட்-19 நோய்ப் பரவலைக் கட்டுப்படுத்த வெளிநாட்டு ஊழியர்களைத் தற்காலிகமாக ஹோட்டலில் தங்கவைக்கும் தேசிய அளவிலான திட்டம் ஒன்று தொடங்கப்பட்டுள்ளது. ஊழியர் தங்குவிடுதிகள் சம்பந்தப்பட்ட வேலையிடங்களில் நோய்ப் பரவலைக் கட்டுப்படுத்த இந்த ஏற்பாடு செய்யப்பட்டுள்ளதாக சுற்றுப்பயண, கலைகள், கலாசாரத் துறை அமைச்சு தெரிவித்துள்ளது.

நோய்ப் பரவல் சூழலால் வருமானம் இழந்து தவிக்கும் ஹோட்டல் துறைக்கு இந்த ஏற்பாடு புத்துயிரூட்டும் எனத் தான் நம்புவதாக அமைச்சு வெளியிட்ட அறிக்கையில் கூறியது.

ஊழியர் ஒருவரை ஹோட்டல் அறையில் தங்கவைப்பதற்கான மாதக் கட்டணம் 200 ரிங்கிட்டாக (S$65.54) இருக்கும் என்று அமைச்சு தகவல் தெரிவித்தது. அதுபோக மின்சாரம், தண்ணீர் வசதிக்கான மாதக் கட்டணம் 20 ரிங்கிட்டாக இருக்கும்.

சலவை வசதி, உணவு போன்ற இதர வசதிகளுக்கான செலவை ஊழியரோ முதலாளியோ ஏற்க வேண்டும் என்று அமைச்சு சொன்னது.தீபகற்ப மலேசியத் தொழிலாளர் துறையுடன் சேர்ந்து அமைச்சு இந்த முயற்சியை முன்னெடுக்கிறது. கடந்த மாதம் 26ஆம் தேதி நடந்த தேசிய பாதுகாப்பு மன்ற சிறப்புக் கூட்டத்தின்போது இதுகுறித்த முடிவு எடுக்கப்பட்டதாக அமைச்சு கூறியது. அதைத் தொடர்ந்து, இந்தப் பரிந்துரைகள் குறித்து கருத்துகளைக் கேட்டறிய இம்மாதம் 4ஆம் தேதி ஹோட்டல், சுற்றுப்பயணப் பேருந்துத் துறை பிரதிநிதிகளுடன் தான் பேச்சுவார்த்தை நடத்தியதாக அமைச்சு குறிப்பிட்டது.

மலேசியாவின் வேலையிடங்களில் அண்மையில் கிருமித்தொற்றுக் குழுமங்கள் அதிகரித்து இருப்பது குறித்து சுகாதாரத்துறை தலைமை இயக்குநர் நூர் ஹிஷாம் அப்துல்லா கவலை தெரிவித்து இருந்தார்.

கடந்த மாதம் 6 முதல் 22ஆம் தேதி வரையிலான காலகட்டத்தில் பதிவான 350 கிருமித்தொற்றுக் குழுமங்களில் 64.3 விழுக்காடு வேலையிடங்களுடன் தொடர்பானவை என்றார் அவர்.முன்னதாக, வெளிநாட்டு ஊழியர்களுக்கான கட்டாய கொவிட்-19 பரிசோதனைத் திட்டம் நாடளவில் விரிவுபடுத்தப்பட இருப்பதாக மலேசிய மனிதவள அமைச்சர் எம்.சரவணன் அறிவித்து இருந்தார்.

மலேசியாவில் பணியாற்றும் ஏறத்தாழ 800,000 வெளிநாட்டு ஊழியர்கள் இத்திட்டத்தில் உட்படுத்தப்படுவர் என்று அவர் கூறி இருந்தார். மலேசியாவில் ஏறக்குறைய இரண்டு மில்லியன் வெளிநாட்டு ஊழியர்கள் சட்ட ரீதியாக பணியாற்றுகின்றனர்.


கம்போடியாவில் தடுப்பூசி போடும் பணி தொடங்கியது

கம்போடியாவில் கொவிட்-19க்கு எதிரான தடுப்பூசி போடும் பணி இன்று (பிப்ரவரி 10) தொடங்கியுள்ளது.

கம்போடியாவுக்கு சீனா நன்கொடையாக வழங்கிய 600,000 தடுப்பூசி டோஸ்களைக் கொண்டு இந்தப் பணி தொடங்கியுள்ளது.

சுமார் 16 மில்லியன் மக்கள் வாழும் அந்த நாட்டில் 478 பேருக்கு மட்டுமே தொற்று ஏற்பட்டது. கடந்த நவம்பரில் அங்கு கிருமித்தொற்று குழுமம் கண்டறியப்பட்டபோதும் அங்கு கொவிட்-19ஆல் உயிரிழப்பு ஏதுமில்லை.

தாம் முதலில் தடுப்பூசி போட்டுக்கொள்ளப்போவதாக அறிவித்திருந்த அந்நாட்டுப் பிரதமர் ஹுன் சென், 68, சினோஃபார்ம் தடுப்பூசி போட்டுக்கொள்ளும் வயதைத் தாண்டி விட்டதால் அவர் தடுப்பூசி போட்டுக்கொள்ளவில்லை. எனவே, அவரது மகன்கள், நீத்பதி, சுற்றுச்சூழல் அமைச்சர்கள் போன்றோர் இன்று தடுப்பூசி போட்டுக்கொண்டனர்.

புனோம்பென்னில் உள்ள கல்மெட் மருத்துவமனையில் தடுப்பூசி போட்டுக்கொண்ட ராயல் கம்போடிய ராணுவப் படையின் துணை கமாண்டரும் பிரதமரின் மூத்த மகனுமாகிய ஹுன் மேனட்டை கடலுணவு சாப்பிட வேண்டாம் எனவும் மது அருந்த வேண்டாம் எனவும் மருத்துவர்கள் கேட்டுக்கொண்டனர்.

ஒரு மில்லியன் சினோஃபார்ம் தடுப்பூசி டோஸ்களை கம்போடியாவுக்கு நன்கொடையாக வழங்க இருப்பதாக சீனா குறிப்பிட்ட வேளையில், கடந்த ஞாயிறன்று 600,000 தடுப்பூசி டோஸ்கள் சிறப்பு விமானத்தில் கம்போடியாவைச் சென்றடைந்தன.

இந்த மருந்துகளைப் பெரும்பாலும் சுகாதாரப் பணியாளர்களுக்கும் ராணுவத்தினருக்கும் போடத் திட்டமிடப்பட்டுள்ளது.


‘விதிவிலக்கு வேண்டுமென்றால் தனி விமான பயணம் அவசியம்’

அமைச்சர்களுக்குப் பத்து நாள் கட்டாய தனிமைப்படுத்தல் விதிமுறையில் இருந்து விலக்கு அளிக்கப்பட்டதற்கு எதிராக கடும் விமர்சனங்கள் எழுந்த நிலையில், அதிகாரபூர்வ வெளிநாட்டுப் பயணங்களின்போது அமைச்சர்கள் பின்பற்ற வேண்டிய நடைமுறைகளை (எஸ்ஓபி) மலேசிய அரசாங்கம் வெளியிட்டு உள்ளது.

இதுபற்றி பேசிய சுகாதாரத் துறை தலைமை இயக்குநர் டாக்டர் நூர் ஹிஸாம் அப்துல்லா, “தனியார் விமானங்களைப் பயன்படுத்தி, வெளிநாட்டுப் பயணத்தின்போது பொது வெளியில் செல்லாத அமைச்சர்கள் மட்டுமே, புதிய விதிகளின்படி மூன்று நாட்கள் கண்காணிப்புக்கு அனுமதிக்கப்படுவார்கள்,” என்றார்.

வர்த்தக விமானங்களைப் பயன்படுத்தும் அமைச்சர்கள், எல்லோரையும் போலவே பத்து நாள் தனிமைப்படுத்தலுக்கு உட்படுத்தப்படுவார்கள் என்றும் அவர் சொன்னார்.

சுகாதார அமைச்சு தனது அதிகாரபூர்வ ஃபேஸ்புக் பக்கத்தில் இந்நடைமுறைகளைப் பகிர்ந்துகொண்டுள்ளது.

அதிகாரபூர்வ வெளிநாட்டு பயணமாக இருக்க வேண்டும், குறுகிய கால பயணம், சிறிய பேராளர் குழு போன்ற நடைமுறைகளை அமைச்சர்கள் தங்களின் பயணங்களின் போது பின்பற்ற வேண்டும் என்று கூறப்பட்டுள்ளது.

அதோடு அமைச்சர்கள் வர்த்தக ரீதியிலான விமானங்களைத் தவிர்த்து வெளிநாட்டுப் பயணங்களின் போது தனியார் விமானங்களைப் பயன்படுத்த வேண்டும் என்றும் அதில் தெரிவிக்கப்பட்டு உள்ளது.

மேலும் வெளிநாட்டிற்குச் சென்ற பிறகு, அமைச்சர்கள் அதிகாரபூர்வ காரணங்களைத் தவிர வேறு எதற்காகவும் வெளியே செல்லக்கூடாது என்றும் தெளிவுபடுத்தப்பட்டு உள்ளது.


‘டிக் டோக்’ காணொளியால் வந்த சண்டை; கணவன் அடித்தார், மனைவி மடிந்தார்

‘டிக் டோக்’ காணொளி ஒன்றின் தொடர்பில் கணவன் மனைவிக்கிடையே நிகழ்ந்த தகராறில் கணவன் அடித்து மனைவி உயிரிழந்த சம்பவம் பெட்டாலிங் ஜெயாவில் உள்ள வீடு ஒன்றில் கடந்த திங்கட்கிழமை நிகழ்ந்தது.

கணவன் தன் இரண்டாம் மனைவியுடன் சேர்ந்து எடுத்து வெளியிட்ட காணொளியை ‘டிக் டோக்’ சமூக ஊடகத்தில் பார்த்த முதல் மனைவி கோபம் கொண்டார்.

அதனையடுத்து கணவரிடம் வாக்குவாதத்தில் ஈடுபட்டார் முதல் மனைவி. அன்றைய தினம் இரவு 10 மணியளவில் நடந்த சண்டையில், இந்தோனீசியரான முதல் மனைவி மயங்கி விழும் அளவுக்கு கணவர் அடித்ததாகக் கூறப்படுகிறது. அசைவின்றிக் கிடந்த மனைவியை அப்படியே விட்டுவிட்டு அந்த ஆடவர் அங்கிருந்து அகன்றார்.

நேற்று முன்தினம் பிற்பகல் 3.10 மணியளவில் கோலாலம்பூர் விளையாட்டரங்கத்துக்கு அருகில் மனைவியின் மரணத்துக்குக் காரணமானவர் என சந்தேகிக்கப்படும் அந்த ஆடவர் கைது செய்யப்பட்டார். 29 வயதான அவர் பாகிஸ்தானைச் சேர்ந்த ஒப்பந்தத் தொழிலாளி.

அவரது இரண்டாவது மனைவியான 45 வயது இந்தோனீசியப் பெண்மணியும் கிள்ளானில் உள்ள தாமன் கிள்ளான் உத்தமாவுக்கு அருகில் உள்ள கட்டுமானத் தளம் ஒன்றில் கைது செய்யப்பட்டார். இவர்கள் இருவரும் ஆறு நாட்களுக்கு விசாரணைக் காவலில் வைக்கப்பட்டுள்ளனர்.

உயிரிழந்த முதல் மனைவியின் உடலில் காயங்கள் இருந்ததாகக் கூறப்படுகிறது. உயிரிழப்புக்கான காரணம் கண்டறியப்படாத நிலையில், பெண்ணின் உடல் மலாயா பல்கலைக்கழக மருத்துவ நிலையத்துக்கு உடற்கூறு ஆய்வுக்காக அனுப்பப்பட்டுள்ளது.


மலேசியாவாழ் வெளிநாட்டினருக்கும்  இலவச கொவிட்-19 தடுப்பூசித் திட்டம்

மலேசியா அதன் இலவச கொவிட்-19 தடுப்பூசித் திட்டத்தை நாட்டில் வசிக்கும் அனைத்து வெளிநாட்டவருக்கும் விரிவுபடுத்தவுள்ளது.

இதன்படி அங்கு படிக்கும் மாணவர்கள், அகதிகள், ஆவணம் இல்லாத குடிபெயர்ந்தோர் ஆகியோர் தடுப்பூசி போட்டுக்கொள்ளலாம் என்று மலேசிய அரசாங்கம் இன்று தெரிவித்தது.

மலேசியாவின் தடுப்பூசித் திட்டம் இம்மாத இறுதியில் தொடங்கவுள்ளது. ஓராண்டுக்குள் 32 மில்லியன் மக்கள்தொகையில் குறைந்தது 80 விழுக்காட்டினருக்குத் தடுப்பூசி போட வேண்டும் என்பதை இலக்காகக் கொண்டுள்ளது மலேசியா.

“கொள்ளை நோய்ச் சூழலில், தடுப்பூசி வழங்குவதே மனிதாபிமான செயலாகும்,” என்று தடுப்பூசி விநியோகம் தொடர்பில் அரசாங்கக் குழு தெரிவித்தது.

இருப்பினும் இத்திட்டத்தின்படி மலேசியர்களுக்கே முன்னுரிமை வழங்கப்படும் என்று குழு தெரிவித்தது.

மலேசியாவில் உள்ள வெளிநாட்டினர் தடுப்பூசியைப் போட்டுக்கொள்வதற்கான தேதிகள் பின்னர் அறிவிக்கப்படும்.

இதற்கிடையே தடுப்பூசிக்குத் தகுதிபெறும் வெளிநாட்டினரில் ஐக்கிய நாட்டு அகதிகள் அமைப்பின்கீழ் பதிவான தஞ்சம் புகுந்தோரும் அடையாளப் பத்திரங்கள் இல்லாத குடியேறிகளும் இலவசத் தடுப்பூசித் திட்டத்திற்குக் தகுதிபெறுவர் என்று அறிவியல், தொழில்நுட்ப அமைச்சர் கைரி ஜமாலுதீன் இன்று கூறினார்.


மலேசியாவில் நாள் ஒன்றுக்கு 126,000 பேருக்கு தடுப்பூசி போடத் திட்டம்

நாள் ஒன்றுக்கு 126,000 பேர் வரை தடுப்பூசி போடத் திட்டமிடுகிறது மலேசியா. இந்த மாத இறுதியில் தொடங்கவிருக்கும் தேசிய அளவிலான கொவிட்-19 தடுப்பூசி திட்டத்தில் நாடு முழுவதும் அமைக்கப்படும் 600 தடுப்பூசி நிலையங்களில் தடுப்பூசி போடப்படும் என்று தெரிவிக்கப்பட்டுள்ளது.

சுகாதார மருந்தகங்கள், அரசாங்க மற்றும் தனியார் மருத்துவமனைகள் போன்ற 600 அத்தகைய நிலையங்கள் அடையாளம் காணப்பட்டிருப்பதாக சுகாதார அமைச்சர் டாக்டர் ஆதம் பாபா தெரிவித்தார்.

ஒவ்வொரு நிலையத்திலும் 7 பேர் தடுப்பூசி போட நியமிக்கப்படுவர். அவர்களில் ஒவ்வொருவரும் நாள் ஒன்றுக்கு 30 பேருக்கு தடுப்பூசி போடுவர் என்று கணக்கில் கொள்ளப்பட்டு, ஒவ்வொரு நிலையத்திலும் சுமார் 210 பேர் தடுப்பூசி போட்டுக்கொள்ள முடியும் என்று தெரிவிக்கப்பட்டது.

ஜோகூரின் குலாய் பகுதியில் உள்ள சினாய் தொழிற்பேட்டையில் வெளிநாட்டு ஊழியர்கள் தங்குவிடுதிகளைப் பார்வையிட்டபோது அமைச்சர் செய்தியாளர்களிடம் இந்தத் தகவல்களை நேற்று (பிப்ரவரி 13) தெரிவித்தார்.

ஃபைசர்-பயோஎன்டெக் தடுப்பூசியைப் பெறுவதில் தாமதம் எதுவும் இருக்காது என்று அமைச்சர் தெரிவித்தார்.

பிப்ரவரி 26ஆம் தேதி முதல் மலேசியாவில் தடுப்பூசி போடும் திட்டம் தொடங்கும் எனவும் முதற்கட்டமாக முன்களப் பணியாளர்களுக்குத் தடுப்பூசி போடப்படும் என்றும் அவர் தெரிவித்தார்.

நாட்டின் 32 மில்லியன் மக்கள்தொகையில் 80 விழுக்காட்டினருக்கு தடுப்பூசி போடத் திட்டமிடப்படுவதாக இம்மாதம் 4ஆம் தேதி பிரதமர் முகைதீன் யாசின் குறிப்பிட்டிருந்தார்.

மூன்று கட்டங்களாக போடப்படும் தடுப்பூசி இலவசமாக வழங்கப்படுகிறது.

ஏப்ரல் வரை தொடரும் முதற்கட்டத்தில் சுமார் 500,000 முன்களப் பணியாளர்கள் தடுப்பூசி போட்டுக்கொள்வர்.

ஏப்ரல் முதல் ஆகஸ்ட் மாதம் வரையிலான இரண்டாம் கட்டத்தில் 60 மற்றும் அதற்கு மேற்பட்ட வயதுடைய மூத்தோர் உட்பட அதிக அபாயத்துக்கு உட்படும் சாத்தியமுடையோருக்கு தடுப்பூசி போடப்படும்.

வரும் மே முதல் அடுத்த ஆண்டு பிப்ரவரி மாதம் வரை இடம்பெறவுள்ள மூன்றாவது கட்டத்தில் 18 வயதுக்கு மேற்பட்டோருக்கு தடுப்பூசி போடப்படும்.

சுமார் 3 மில்லியன் வெளிநாட்டினருக்கும் மலேசியாவில் தடுப்பூசி போடப்படும் எனக் குறிப்பிட்ட அறிவியல், தொழில்நுட்பம் மற்றும் புத்தாக்க அமைச்சர் கைரி ஜமாலுதீன், அவர்களுக்கு தடுப்பூசி போடப்படும் தேதி பற்றி பின்னர் அறிவிக்கப்படும் என்றார்.


தடுப்பூசி திட்டத்துக்கு ஆதரவளிக்குமாறு மலேசியர்களிடம் அமைச்சர் கோரிக்கை

நாட்டின் பொருளியல் மீட்சிபெற, இம்மாத இறுதியில் தொடங்கப்பட உள்ள தடுப்பூசி திட்டத்துக்கு ஆதரவு அளிக்குமாறு மலேசியாவின் அறிவியல், தொழில்நுட்பம் மற்றும் புத்தாக்க அமைச்சர் கைரி ஜமாலுதீன் மக்களிடம் கேட்டுக்கொண்டுள்ளார்.

கொவிட்-19 தடுப்பூசிகள் பாதுகாப்பானவை எனவும் ஆயிரக்கணக்கானோருக்கு பரிசோதித்துப் பார்த்த பிறகே அவற்றின் பயன்பாட்டுக்கு அனுமதி அளிக்கப்பட்டிருப்பதாகவும் குறிப்பிட்ட அவர், மறைமுக நோக்கத்துடனான கருத்துகளில் கவனம் செலுத்த வேண்டாம் என்றார்.

அறிவியல் மீது நம்பிக்கை கொள்ள வேண்டும் எனவும் சில சமூக ஊடக குறுஞ்செய்திகளில் பரப்பப்படுவதுபோல ஆபத்தான எதுவும் தடுப்பூசிகளில் இல்லை என்பதையும் அவர் வலியுறுத்தினார்.

தடுப்பூசி போடும் பணியைத் தொடங்கியுள்ள நாடுகளின் பொருளியலில் நேர்மறையான மாற்றங்கள் தென்படுவதாகவும் மலேசியாவில் கிருமித்தொற்று குறைந்தால், கூடுதல் கட்டுப்பாடுகளின்றி அதிக பொருளியல் மற்றும் சமுதாய நட்வடிக்கைகள் அனுமதிக்கப்படலாம் என்றார் அவர்.


மலேசியாவில் 11 புதிய கிருமித்தொற்று குழுமங்கள்; சாதனை அளவாக 4,525 பேர் குணமடைந்தனர்

மலேசியாவில் 11 புதிய கிருமித்தொற்று குழுமங்கள் இன்று அறிவிக்கப்பட்டன. அவற்றில் 9 வேலையிடங்கள் சம்பந்தப்பட்டவை.

மற்ற 2 புதிய குழுமங்களில் ஒன்று சமூகம் தொடர்பிலானது; மற்றொன்று சமயக் கூட்டம் ஒன்றின் தொடர்பிலானது என சுகாதாரத் துறை இயக்குநர் டாக்டர் நூர் ஹிஷாம் அப்துல் குறிப்பிட்டார்.

வேலையிடம் தொடர்பான 9 குழுமங்களில் ஐந்து ஜோகூரிலும், மூன்று சிலாங்கூரிலும் ஒன்று கெடாவிலும் பதிவானவை.

நாட்டில் கிருமித்தொற்று தொடங்கியது முதல் தற்போது வரை 983 கிருமித்தொற்று குழுமங்கள் அறியப்பட்டன. அவற்றில் 499 குழுமங்கள் தற்போது செயல்பாட்டில் இல்லை.

நடப்பில் இருக்கும் கிருமித்தொற்று குழுமங்களில் 64ல் புதிய கிருமித்தொற்று சம்பவங்கள் பதிவாகி வருகின்றன.

இதற்கிடையே, இன்று மலேசியாவில் 2,464 கிருமித்தொற்று சம்பவங்கள் பதிவாகின. மொத்த கிருமித்தொற்று எண்ணிக்கை 264,269 ஆனது.

ஆயினும், சாதனை அளவாக இன்று 4,525 பேர் குணமடைந்து வீடு திரும்பினர்.

இன்று கிருமித்தொற்றால் மேலும் எழுவர் உயிரிழந்த நிலையில், மொத்த கொவிட்-19 தொடர்பான உயிரிழப்பு எண்ணிக்கை 965 ஆகியுள்ளது.


'முதல் தொகுப்பு கொவிட்-19 தடுப்பு மருந்துகள் பிப்ரவரி 21ல் மலேசியா வந்து சேரும்'

மலேசியாவில் தடுப்பூசி போடும் திட்டம் இம்மாதம் 26ஆம் தேதி தொடங்கவுள்ள நிலையில், முதல் தொகுப்பு ஃபைசர்-பயோஎன்டெக் தடுப்பூசிகள் இம்மாதம் 21ஆம் தேதி மலேசியாவுக்கு வந்து சேரும் என மலேசியப் பிரதமர் முகைதீன் யாசின் தெரிவித்துள்ளார்.

 அரசாங்கத்தின் தேசிய கொவிட்-19 தடுப்பூசித் திட்ட (NIP) வழிகாட்டியை வெளியிட்டபோது பிரதமர் இந்தத் தகவலை வெளியிட்டார். அங்கு வந்து சேரும் ஃபைசர்-பயோஎன்டெக் தடுப்பு மருந்துகளின் மூலம் தடுப்பூசி போட்டுக்கொள்ளும் முதல் தொகுப்பில், பிரதமர் முதலில் தடுப்பூசி போட்டுக்கொள்வார் என்றும் கூறப்பட்டது.

கொரோனா கிருமித் தொற்றுக்கு எதிரான போரில் ஈடுபட்டுள்ள முன்களப் பணியாளர்கள் 500,000 பேருக்கு முதலில் தடுப்பூசி போடப்படும். அவர்களில் 60 விழுக்காட்டினர் மருத்துவப் பணியாளர்கள். நலவாழ்வு அதிகாரிகள், பாதுகாப்பு அதிகாரிகள், சட்டமன்ற மற்றும் நாடாளுமன்ற உறுப்பினர்கள் போன்றோர் மற்ற 40%ல் அடங்குவர்.

முதல் தொகுப்பில் தடுப்பூசி போட்டுக்கொள்ள விரும்பும் செய்தியாளர்கள், ஆசிரியர்கள் மற்றும் இதர முன்களப் பணியாளர்களின் கோரிக்கையையும் அரசாங்கம் கவனத்தில் கொண்டதாக அவர் தெரிவித்தார். இவர்கள் பணி நிமித்தம் அதிகமான பொதுமக்களுடன் தொடர்பில் இருக்கக்கூடியவர்கள் என்பது குறிப்பிடத்தக்கது.

முதல்கட்ட தடுப்பூசி போடும் பணி ஏப்ரலில் நிறைவடையும் நிலையில், அடுத்த கட்டமாக வரும் ஆகஸ்ட் வரையிலான காலகட்டத்தில் 9.4 மில்லியன் மக்களுக்கு தடுப்பூசி போடப்படும். இதர மருத்துவ நிபுணர்கள், 65 வயதுக்கு உட்பட்டு வேறு உடல்நலப் பிரச்சினைகள் இருப்பவர்கள் போன்ற அதிக அபாயமுள்ள குழுவுக்கு இரண்டாம் கட்டத்தில் தடுப்பூசி போடப்படும்.

இவ்வாண்டு மே முதல் அடுத்தாண்டு பிப்ரவரி வரை 18 வயதுக்குட்பட்ட, மலேசியாவில் வசிக்கும் சுமார் 13.7 மில்லியன் மக்களுக்கு தடுப்பூசி போடப்படும்.

அந்த காலகட்டத்துக்குள் 80% மக்களுக்கு தடுப்பூசி போடத் திட்டமிடுகிறது மலேசியா.

முதல் தொகுப்பில் 312,390 டோஸ் தடுப்பூசிகள் மலேசியா வந்து சேரும்.
 மேலும் 12.8 மில்லியன் டோஸ் தடுப்பு மருந்துகள் இவ்வாண்டின் பல்வேறு காலகட்டங்களில் மலேசியாவுக்கு வந்து சேரும். மற்றொரு 19.2 மில்லியன் டோஸ் மருந்துகள் மலேசியாவுக்கு விநியோகிக்கப்படுவதற்கான காலக்கெடு இன்னும் முடிவு செய்யப்படவில்லை.

மலேசியாவில் மூன்றில் ஒரு பங்கினர் தடுப்பூசி போட்டுக்கொள்வதில் தயக்கம் காட்டுவதாகவும் தடுப்பூசி போட்டுக்கொள்ளாதவர்கள் எதிர்காலத்தில் கட்டுப்பாடுகளை எதிர்நோக்கக்கூடும் என்றும் கூறப்பட்டது. அங்கு தடுப்பூசி போட்டுக்கொள்வது கட்டாயமாக்கப்படவிலை என்பது குறிப்பிடத்தக்கது.

தடுப்பூசி போட்டுக்கொள்வோருக்கு கடுமையான பக்கவிளைவுகள் ஏற்பட்டால் அதனை நிர்வகிப்பதற்கான சிறப்பு திட்டம் வகுக்க மலேசிய நாடாளுமன்றம் ஒப்புதல் அளித்திருப்பதாக அறிவியல், தொழில்நுட்பம் மற்றும் புத்தாக்க அமைச்சர் கைரி ஜமாலுதீன் தெரிவித்தார்.


மலேசியாவின் சில பகுதிகளில் நடமாட்ட கட்டுப்பாட்டு ஆணை மேலும் 2 வாரங்களுக்கு நீட்டிப்பு

மலேசியாவில் கொவிட்-19 பரவலைக் கட்டுப்படுத்தும் நோக்கில் நான்கு முக்கிய மாநிலங்களிலும் கூட்டரசு பிரதேசங்களிலும், ஏற்கெனவே நடப்பில் இருக்கும் பகுதி முடக்கநிலை மேலும் இரு வாரங்களுக்கு நீட்டிக்கப்பட்டுள்ளது.

நாளை மறுநாளுடன் முடிவடையவிருந்த நடமாட்ட கட்டுப்பாட்டு ஆணை, சிலாங்கூர், கோலாலம்பூர், ஜோகூர், பினாங்கு ஆகிய நான்கு முக்கிய பகுதிகளில் மார்ச் 4ஆம் தேதி வரை நீட்டிக்கப்படுவதாக பாதுகாப்பு மூத்த அமைச்சர் இஸ்மாயில் சப்ரி யாக்கோப் இன்று (பிப்ரவரி 16) அறிவித்தார்.

மிகச் சிறிய மாநிலமான பெர்லிசில் RMCO எனப்படும் மீட்பு நடமாட்டக் கட்டுப்பாட்டு ஆணை நடப்பில் இருக்கும். நாட்டின் மற்ற பகுதிகளில் நிபந்தனையுடன் கூடிய நடமாட்டக் கட்டுப்பாட்டு ஆணை (CMCO) நடப்பில் இருக்கும்.

மேற்கண்ட வெவ்வேறு வகையான நடமாட்டக் கட்டுப்பாட்டு ஆணை பற்றிய குறிப்பான விதிமுறைகள் நாளை மறுநாள் வெளியிடப்படும் என்று அமைச்சர் தெரிவித்தார்.

கடந்த ஆண்டு மலேசியாவில் நடைமுறைப்படுத்தப்பட்டதைவிட தளர்வான நடமாட்டக் கட்டுப்பாட்டு ஆணை ஜனவரி 13 முதல் அங்கு நடைமுறைப்படுத்தப்படுகிறது. இந்தக் காலகட்டத்தில் பல்வேறு பிரிவு பொருளியல்கள் படிப்படியாகத் திறக்கப்பட்டுள்ளன.

கடந்த வாரத்தில் நாட்டின் சில பகுதிகளில் கிருமித்தொற்று குறைந்து வந்தாலும் சிலாங்கூர், கோலாலம்பூர், ஜோகூர், பினாங்கு ஆகிய பகுதிகளில் தொடர்ந்து அதிகமாகவே உள்ளது.

இந்தப் பகுதிகளில் 13 மில்லியன் மக்கள், அதாவது, மலேசிய மக்கள்தொகையில் கிட்டத்தட்ட மூன்றில் ஒரு பங்கினர் வசித்து வருவது குறிப்பிடத்தக்கது.


காவல் நிலையத்தில் 16 வயது இளம்பெண் பாலியல் பலாத்காரம்; 11 காவல் அதிகாரிகள் மீது கடும் நடவடிக்கை

சரவாக்கின் மிரியில் போலிஸ் காவலில் இருந்த ஆடவர் ஒருவர் 16 வயது இளம்பெண்ணை பாலியல் பலாத்காரம் செய்ததன் தொடர்பில் 11 போலிசார் பதவியிறக்கம் அல்லது பணி நீக்கம் செய்யப்படலாம் எனத் தகவல் வெளியாகியுள்ளது.

“இந்த சம்பவத்தின் தொடர்பில் ஏற்கெனவே இரண்டு போலிஸ் அதிகாரிகள் மீது குற்றவியல் நடவடிக்கை எடுக்கப்பட்டுள்ள நிலையில் வேறு 11 அதிகாரிகள் மீது பதவியிறக்கம் அல்லது பணி நீக்க நடவடிக்கை எடுக்கப்படும்,” என JIPS ஆணையர் ஸம்ரி யாஹ்யா குறிப்பிட்டார்.

கடந்த ஜனவரி 9ஆம் தேதி போலிஸ் காவலில் இருந்த ஆடவர் ஒருவர் இளம்பெண்ணை பாலியல் பலாத்காரம் செய்தது தொடர்பாக குழந்தை சட்டம் 2001ன் கீழ் இம்மாதம் 9ஆம் தேதி குற்றம் சாட்டப்பட்ட இரண்டு போலிசார் குற்றச்சாட்டை ஒப்புக்கொள்ளவில்லை.

இளம்பெண்ணை பாலியல் பலாத்காரம் செய்ததாக மற்றொரு நபர் மீதும் குற்றம் சாட்டப்பட்டது.

காவல் நிலையத்திலேயே நிகழ்ந்த பாலியல் பலாத்காரம் பொதுமக்களிடையே கொந்தளிப்பை ஏற்படுத்திய நிலையில், சம்பவம் தொடர்பான விசாரணை நேர்மையான முறையில் நடத்தப்படும் என்று தெரிவிக்கப்பட்டது.

சட்டவிரோத சூதாட்ட வழக்கு ஒன்றின் தொடர்பில் உதவுவதற்காக ஜனவரி 8ஆம் தேதி காவலில் வைக்கப்பட்ட அந்த இளம்பெண்ணை, அடுத்த நாள் அதிகாலை 4 முதல் 5 மணிக்குள்ளாக, காவல் நிலையத்தின் மற்றொரு அறையில் அடைத்து வைக்கப்பட்டிருந்த ஓர் ஆடவர் பாலியல் பலாத்காரம் செய்ததாக அந்த இளம்பெண் அளித்த புகாரில் குறிப்பிடப்பட்டுள்ளது.

பாலியல் பலாத்காரம் செய்ததாகக் கூறப்படும் ஆடவர், தம் கையிலிருந்த சாவியைக் கொண்டு இளம்பெண் இருந்த செல்லைத் திறந்து, அவரை காவல் நிலையத்தின் கழிவறைக்கு இழுத்துச் சென்று பலாத்காரம் செய்ததாக புகாரில் குறிப்பிடப்பட்டுள்ளது.

சம்பவம் நடந்த நேரத்தில் பணியில் இருந்த 2 காவலர்கள் தற்காலிக பணிநீக்கம் செய்யப்பட்டுள்ளனர். விசாரணை நடத்தப்படும்.

அந்தக் காவல் நிலையத்தில் இருந்த கண்காணிப்பு கேமராவில் எதுவும் பதிவாவதில்லை எனவும் குற்றம் நிகழ்ந்த கழிவறைப்பகுதியில் கண்காணிப்பு கேமரா இல்லை என்றும் தெரிவிக்கப்பட்டது.


மலேசியாவில் 1,000ஐ கடந்த கொவிட்-19 உயிரிழப்புகள்

மலேசியாவில் இன்று (பிப்ரவரி 17) புதிதாக 2,998 பேருக்கு கொவிட்-19 தொற்று உறுதி செய்யப்பட்டது.

இதனையடுத்து, அங்கு தொற்று உறுதி செய்யப்பட்டவர்களின் மொத்த எண்ணிக்கை 272,163 ஆனது.

அதே 24 மணி நேரத்தில் கொவிட்-19ஆல் உயிரிழந்தோரின் எண்ணிக்கை 22 கூடி மொத்த உயிரிழப்பு எண்ணிக்கை 1,005 ஆனது.

மேலும் 5,709 பேர் கொவிட்-19லிருந்து விடுபட்டு வீடு திரும்பினர். அவர்களையும் சேர்த்து கொவிட்-19லிருந்து விடுபட்டோரின் மொத்த எண்ணிக்கை 227,762 ஆனது.

தீவிர சிகிச்சைப் பிரிவில் 231 பேர் சிகிச்சை பெற்று வரும் நிலையில், 115 பேருக்கு செயற்கை சுவாச ஆதரவு தேவைப்பட்டது.


மலேசியாவில் ஒரே நாளில்  25 கொவிட்-19 மரணங்கள்

மலேசியாவில் நேற்று ஒரே நாளில் கொவிட்-19 காரணமாக 25 பேர் மாண்டனர். கொரோனா கிருமித்தொற்று காரணமாக மலேசியாவில் ஒரே நாளில் இத்தனை பேர் உயிரிழந்திருப்பது இதுவே முதல்முறை.

இதுவரை மலேசியாவில் கொரானா கிருமித்தொற்று காரணமாக மொத்தம் 1,030 பேர் மாண்டு விட்டனர்.

மலேசியாவில் கொரோனாவால் பாதிக்கப்பட்டோர் எண்ணிக்கை 274,875ஆக அதிகரித்துள்ளது.

கொரோனாவிலிருந்து 5,320 பேர் குணமடைந்துவிட்டதாக மலேசிய சுகாதார அமைச்சு தெரிவித்துள்ளது.

227 கொவிட்-19 நோயாளிகள் தீவிர சிகிச்சைப் பிரிவில் இருப்பதாகவும் அவர்களில் 103 பேருக்குச் செயற்கை சுவாசக் கருவி பொருத்தப்பட்டுள்ளதாகவும் தெரிவிக்கப்பட்டது.

இதற்கிடையே, மலேசியாவில் இருப்பவர்களுக்கு அடுத்த வாரம் கொவிட்-19 தடுப்பூசி போடும் திட்டம் தொடங்குகிறது.

தடுப்பூசி போட்டுக்கொள்ள வரும் சட்டவிரோத குடியேறிகள் கைது செய்யப்படமாட்டார்கள் என்று மலேசிய அரசாங்கம் உறுதி அளித்துள்ளது.

சட்டவிரோத குடியேறிகளின் நம்பிக்கையைப் பெற அரசாங்கம் முயன்று வருவதாகவும் எளிதில் பாதிப்படையக்கூடியவர்கள் தடுப்பூசி போட்டுக்கொள்ள உதவ அனைத்துலக அமைப்புகளுடன் மிக அணுக்கமாகச் செயல்பட்டு வருவதாகவும் தடுப்பூசித் திட்டத்துக்குத் தலைமை தாங்கும் அமைச்சரான கைரி ஜமாலுதீன் நேற்று முன்தினம் தெரிவித்தார்.

மலேசியாவின் 33 மில்லியன் மக்கள்தொகையில் 80 விழுக்காட்டினருக்குத் தேவையான தடுப்பூசி மருந்தை வாங்கிவிட்டதாக மலேசிய அரசாங்கம் தெரிவித்துள்ளது.

மலேசியர்களுக்கு மட்டுமல்லாது, வெளிநாட்டு ஊழியர்கள், அகதிகள் உட்பட நாட்டில் உள்ள அனைவருக்கும் கொவிட்-19 தடுப்பூசி இலவசமாகப் போடப்படும் என்று மலேசியா கூறியுள்ளது.

தடுப்பூசி போட்டுக்கொள்வதை மலேசியா இன்னும் கட்டாயமாக்கவில்லை.

இதற்கிடையே, மலேசியாவில் நடைமுறைப்படுத்தப்பட்டுள்ள நடமாட்டக் கட்டுப்பாடு உத்தரவை மீறிய குற்றத்துக்காக 463 பேரை அந்நாட்டு போலிசார் கைது செய்துள்ளனர். பாதுகாப்பான இடைவெளியைக் கடைப்பிடிக்காதது, அனுமதி பெறாமல் வேறு நாடுகளுக்குச் சென்றது, முகக்கவசம் அணியாதது, வாடிக்கையாளர் விவரங்களைப் பதிவு செய்யாதது போன்ற விதிமீறல்களில் ஈடுபட்டதற்காக அவர்கள் கைது செய்யப்பட்டனர். நடமாட்டக் கட்டுப்பாடு உத்தரவு பிறப்பிக்கப்பட்ட மாநிலங்களில் உள்ள உணவகங்களில் மேசையின் அளவைப் பொறுத்து ஒரே மேசையில் இரண்டுக்கும் மேற்பட்டோர் அமர்வது அனுமதிக்கப்படும் என்று மூத்த அமைச்சர் இஸ்மாயில் சப்ரி யாக்கோப் தெரிவித்தார். அதே போல காரின் கொள் அளவைப் பொறுத்து இரண்டுக்கும் மேற்பட்டோர் ஒரே காரில் பயணம் செய்ய அனுமதிக்கப்படும் என்றார் அவர். இந்தப் புதிய விதிமுறை இன்றிலிருந்து நடப்புக்கு வருகிறது.

சிலாங்கூர், பினாங்கு, ஜோகூர் ஆகிய மாநிலங்களுடன் தலைநகர் கோலாலம்பூரிலும் நடமாட்டக் கட்டுப்பாடு உத்தரவு பிறப்பிக்கப்பட்டுள்ளது.


ஜோகூர்-சிங்கப்பூர் வரலாற்றைப் பிரதிபலிக்கும் வகையில் புதிய ரயில் நிலையத்தின் வடிவமைப்பு

சிங்கப்பூரை இணைக்கும் மலேசியாவின் புதிய ரயில் நிலையத்தின் நவீன தோற்றம் வெளியிடப்பட்டுள்ளது.
 ஜோகூரில் உள்ள புக்கிட் சாகரில் பெருவிரைவு ரயில் நிலையம் கட்டப்படவிருக்கிறது.

இதற்காக நடத்தப்பட்ட வடிவமைப்புப் போட்டியில் ஜோகூரைச் சேர்ந்த கட்டட வடிவமைப்பாளர் சின் யீ சோங் வெற்றி பெற்றுள்ளார்.

ஜோகூர்-சிங்கப்பூர் உறவையும் வரலாற்றையும் குறிக்கும் வகையில் இரண்டும் ஒன்றாக இணைவதை திரு சின்னின் வடிவமைப்பு காட்டுவதாக பெருவிரைவு ரயில் போக்குவரத்து நிறுவனத்தின் தலைமை நிர்வாக அதிகாரி முஹமட் ஸரிஃப் ஹாஷிம் தெரிவித்தார்.

“எதிர்காலத்தைப் பார்க்கும் விதமாக நவீன தோற்றத்துடன் உள்ளது. நாம் எல்லோரும் பெருமைப்படக்கூடிய வடிவமைப்பு. ரயில் நிலையம் கட்டி முடிக்கப்பட்டதும் ஜோகூரின் சின்னமாக புதிய ரயில் நிலையம் திகழும்,” என்று அவர் மேலும் தெரிவித்தார்.

வெற்றி பெற்ற வடிவமைப்பை செய்தியாளர் கூட்டத்தில் இன்று அவர் வெளியிட்டார்.

“ஆறு மாடி உயரத்திற்கு ரயில் நிலையக் கட்டடம் கட்டப்படும். முதல் நான்கு மாடிகளில் குடிநுழைவு, சுங்கத்துறை, தனிமைப்படுத்தல் (சிஐகியூ) ஆகியவற்றுக்கு ஒதுக்கப்படும்,” என்றார் அவர்.

புதிய ரயில் நிலையத்தை வடிவமைக்கும் போட்டியை எம்ஆர்டி நிறுவனமும் பெர்துபுஹான் ஆக்கிடெக் மலேசியாவும் இணைந்து நடத்தியிருந்தன. மலேசிய கட்டட வடிவமைப்பாளர்களின் திறமையை வெளிக்கொணருவது போட்டியின் முக்கிய நோக்கமாகும்.

ஜோகூரைத் தளமாகக் கொண்டு செயல்படும் எஸ்எம் ஆர்க்கிடெக்ட்ஸ் நிறுவனத்தைச் சேர்ந்த சின்னுக்கு வெற்றிப் பரிசாக 250,000 ரிங்கிட் (S$82,100) வழங்கப்பட்டது.

கடந்த ஆண்டு நவம்பரில் புதிய ரயில் நிலையத்துக்கான நில அகழ்வு நிகழ்ச்சி நடைபெற்றது.

மறுநாளே ரயில் நிலையத்தை வடிவமைக்கும் போட்டி அறிவிக்கப்பட்டது. ஜோகூர் சுல்தான் இப் ராஹிம் இஸ்மாயிலின் யோசனையில் உருவான இந்தப் போட்டியில் 91 பேர் பங்கேற்றனர்.


மின்னிலக்க பொருளியலை ஊக்குவிக்க 56 பில்லியன் ரிங்கிட்

மின்னிலக்க பொருளியலை ஊக்குவிக்கும் நோக்கில் மலேசியா 56 பில்லியன் ரிங்கிட் (சுமார் S$18 பில்லியன்) மதிப்பிலான திட்டத்தை அறிவித்துள்ளது.

இந்தப் பத்தாண்டு திட்டத்தின் கீழ் மலேசிய அரசாங்கம் விரைவான, பரந்த இணைய இணைப்பிற்கான உள்கட்டமைப்பை மேம்படுத்தும் என்று அந்நாட்டு பிரதமர் முகைதீன் யாசின் தெரிவித்தார்.

இந்தத் திட்டத்தின் கிட்டத்தட்ட பாதியளவு தொகை தேசிய மின்னிலக்க இணைப்பு திட்டத்திற்குச் செலவிடப்படும். கண்ணாடியிழை கம்பிவட இணைய இணைப்பை ஒன்பது மில்லியன் இடங்களுக்கு விரிவுபடுத்தும் ஐந்தாண்டு திட்டமாகும் இது. முதற்கட்டமாக 2022ஆம் ஆண்டில் இந்த வசதி 7.5 மில்லியன் இடங்களுக்கு விரிவுபடுத்தப்படும்.

மலேசியாவின் 5ஜி மேம்பாட்டிற்கு இந்த உள்கட்டமைப்பு முக்கியமானதாக இருக்கும். தேசிய மின்னிலக்க இணைப்புத் திட்டத்திற்காக கடலுக்கடியில் கம்பிவடங்களை இணைப்பதற்காக 2023ஆம் ஆண்டிற்குள் தனியார் தொலைத் தொடர்பு நிறுவனங்கள் ஒரு பில்லியனுக்கும் கூடுதலான ரிங்கிட்டையும், 5ஜி இணைப்பை நாடு முழுவதும் விரிவுபடுத்துவதற்கு மேலும் 15 பில்லியன் ரிங்கிட்டையும் முதலீடு செய்யவுள்ளதாகவும் முகைதீன் கூறினார்.

நாடு முழுவதும் 5ஜி இணைப்பைக் கொண்டு வர மலேசியா 10 ஆண்டு இலக்கை நிர்ணயித்திருந்தாலும் இதன் பலனை இவ்வாண்டு இறுதி முதல் படிப்படியாக அனுபவிக்க முடியும் என்று கூறப்படுகிறது.

“5ஜி தொழில்நுட்பத்தின் நன்மைகளை இவ்வாண்டு இறுதி முதல் மக்கள் அனுபவிக்கத் தொடங்குவார்கள்.

“இதன் மூலம், இணையம், கிளவுட் சேவைகள் மூலம் தகவல்களை உடனடியாக பகிர்ந்துகொள்ளும் வகையில் 5ஜி கட்டமைப்பை ஏற்படுத்திய முதல் சில நாடுகளில் ஒன்றாக மலேசியாவும் இருக்கும்,” என்றார் முகைதீன்.

இதன் மூலம் 70 பில்லியன் டாலர் வரையிலான உள்நாட்டு, வெளிநாட்டு முதலீடுகள் ஈர்க்கப்படும் என்றும் உற்பத்தித்திறன் 30 விழுக்காடு அதிகரிக்கும் என்றும் அவர் சொன்னார்.


மலேசிய கடற்பகுதியில் தீப்பற்றி எரிந்த பந்தயப் படகு

மலேசியாவின் லங்காவி தீவிற்கு அருகில் பல மில்லியன் டாலர் மதிப்பிலான ‘போசியா’ பந்தயப் படகில் மூண்ட தீயை கட்டுக் குள் கொண்டு வர தீயணைப்பு வீரர்கள் பல மணி நேரம் போராடினர்.

நேற்று முன்தினம் இரவு 8 மணிக்கு மேல் உதவிக்கான அழைப்பு வந்ததாக கடலோரக் காவற்படையினர் கூறினர்.

படகில் இருந்த ஏழு பேரும் எந்தக் காயங்களும் இல்லாமல் மீட்கப்பட்டனர்.

இந்த படகு பிரபல பிரெஞ்சு படகோட்டியான அலியன் கோலஸுக்காக 1976ல் கட்டப்பட்டது. பின்னர் இது லெபனான் பெண்ணிடம்36.5 மில்லியன் பிராங்குக்கு (S$12 மில்லியன்) விற்கப்பட்ட தாக தகவல்கள் தெரிவிக் கின்றன.


மலேசியாகினிக்கு அபராதம்: 4 மணி நேரத்தில் 500,000 ரிங்கிட் நிதி திரட்டு

மலேசியாவின் செய்தி ஊடகமான மலேசியாகினி அபராதத் தொகையைான 500,000 ரிங்கிட் நிதியை நான்கு மணி நேரத்திற்குள் திரட்டியது.

அதன் வாசகர்கள் வெளியிட்ட அவமதிக்கக்கூடிய கருத்துகளுக்கு, மலேசியாகினி பொறுப்பேற்று, அபராதமாக 500,000 ரிங்கிட் செலுத்த வேண்டும் என்று கூட்டரசு நீதிமன்றம் நேற்று காலை உத்தரவிட்டது.

நிதி திரட்டு முயற்சி அறிவிக்கப்பட்ட நான்கு மணி நேரத்திற்குள் சுமார் 505,000 ரிங்கிட் சேர்ந்தது.

அதிக நிதியாக டிஏபி கட்சி 10,000 ரிங்கிட்டும் அதன் 50 உறுப்பினர்கள் ஒவ்வொரும் தலா 1,000 ரிங்கிட்டும் நன்கொடை அளித்தனர்.

பிகேஆர் கட்சி 20,000 ரிங்கிட் நன்கொடை அளித்தது.


மலேசியாவில் மேம்பட்டு வரும் கொவிட்-19 நிலவரம்

மலேசியாவில் தொடர்ந்து பத்தாவது நாளாக, கொவிட்-19 நோய்த்தொற்றால் குணமடைந்தோர் எண்ணிக்கை புதிதாக தொற்றால் பாதிக்கப்பட்டோரைவிட அதிகமாக இருப்பதாகத் தெரிவிக்கப்பட்டு உள்ளது.

அந்நாட்டில் தற்போது தொற்றால் பாதிக்கப்பட்டு சிகிச்சை பெறுவோரின் எண்ணிக்கை 34,468 ஆக குறைந்துள்ளது.

இம்மாதம் 11ஆம் தேதி அது ஆக அதிகமாக 51,783 ஆக இருந்தது. மலேசியாவில் நடமாட்டக் கட்டுப்பாட்டு ஆணை பிறப்பிக்கப்படுவதற்கு முந்தைய நிலைக்கு இந்த எண்ணிக்கை நெருங்குகிறது. ஜனவரி 12ஆம் தேதி அது 30,390 ஆக இருந்தது.

மலேசியாவில் இன்று (பிப்ரவரி 20) 2,461 பேருக்கு புதிதாக கொவிட்-19 பாதிப்பு உறுதியானதாக சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார். நேற்று அந்த எண்ணிக்கை 2,936 ஆக இருந்தது.

இன்று மேலும் எட்டுப் பேர் தொற்றால் உயிரிழந்ததையடுத்து மொத்த உயிரிழப்பு எண்ணிக்கை 1,051 ஆக உயர்ந்தது.

இன்று புதிதாக 10 நோய்த்தொற்றுக் குழுமங்கள் உருவாகியுள்ளதாகவும் அவை அனைத்தும் வேலையிடம் தொடர்பானவை என்றும் அவர் சொன்னார்.

அவற்றில் 4 குழுமங்கள் ஜோகூரிலும் தலா 2 குழுமங்கள் சிலாங்கூரிலும் பேராக்கிலும் பதிவாகின.

சாபா, நெகிரி செம்பிலானில் தலா ஒரு குழுமம் பதிவானது.

சிலாங்கூரில் ஆக அதிகமாக 1,001 தொற்று சம்பவங்கள் இன்று பதிவாகின.

மலேசியாவுக்கு நாளை முதற்தொகுதி கொவிட்-19 தடுப்பூசிகள் வந்துசேரவுள்ள நிலையில், கோலாலம்பூர் அனைத்துலக விமான நிலையத்தில் பாதுகாப்பு பலப்படுத்தப்படும் என்று மலேசிய போலிஸ் தலைவர் அப்துல் ஹமீது படோர் தெரிவித்துள்ளார்.

தடுப்பூசிகள் வந்துசேர்ந்தவுடன் அவற்றை விமான நிலையத்தில் இருந்து சிலாங்கூரின் சுபாங்கில் உள்ள சேமிப்புப் பகுதிக்கு கொண்டுசெல்லும் பணிகளை ஒருங்கிணைக்க போலிஸ் தயாராக இருப்பதாக அவர் சொன்னார்.

தடுப்பூசிகளை விநியோகிக்கும் பணிகளுக்கு இடையூறு விளைவிக்கப்படும் என்பது குறித்து இதுவரை மிரட்டல் எதுவும் விடுக்கப்படவில்லை என்றாலும் போலிஸ் தொடர்ந்து விழிப்புடன் இருக்கும் என்று திரு படோர் கூறினார்.

ஃபைசர்-பயோஎன்டெக் நிறுவனம் தயாரித்துள்ள ஒரு மில்லியன் தடுப்பூசிகளை மலேசியா பெறவிருக்கிறது. மக்களுக்குத் தடுப்பூசி போடும் பணி வரும் வெள்ளிக்கிழமை தொடங்க இருக்கிறது.


மலேசியாவில் புதிதாக  3,000 பேருக்கு மேல் கிருமித்தொற்று

சிறிது நேரம் கிருமிப்பரவல் ஓய்ந்த பின்னர் மலேசியாவின் அன்றாட கொவிட்-19 எண்ணிக்கை மீண்டும் 3,000 ஐத் தாண்டி 3,297 ஐ எட்டியுள்ளது. இவர்களில் 1,402 பேர் மலேசியர்கள் என்றும் 1,889 பேர் வெளிநாட்டவர் என்றும் மலேசியாவின் சுகாதார அமைச்சு தெரிவித்துள்ளது.

மேலும் ஐவர் இந்நோயால் உயிரிழந்ததாகவும் தெரிவிக்கப்பட்டுள்ளது. இதனுடன் மலேசியாவின் ஒட்டுமொத்த கொவிட்-19 மரண எண்ணிக்கை 1,506க்கு உயர்ந்துள்ளது.

இம்முறை, பேராக் மாநிலத்தில் ஆக அதிகமாக கிருமித்தொற்று எண்ணிகி 1,215 ஆக உள்ளது.

புதிதாக பாதிக்கப்பட்டோரில் அறுவருக்கு வெளிநாட்டில் இக்கிருமி தொற்றியுள்ளது. இதனுடன் மலேசியாவின் ஒட்டுமொத்த கிருமித்தொற்று எண்ணிக்கை 283, 569 உயர்ந்துள்ளது. 33, 304 பேர் தற்போது சிகிச்சை பெற்று வருகின்றனர்.


'மலேசியாவிலிருந்து மியன்மாருக்கு 1,200 பேரை நாடுகடத்துவதைத் தற்காலிகமாக நிறுத்தி வைக்க நீதிமன்றம் ஆணை'

மலேசியாவிலிருந்து இன்று சொந்த நாட்டுக்கு நாடுகடத்தப்பட இருந்த 1,200 மியன்மார் மக்களை திருப்பி அனுப்புவதற்கு நீதிமன்றம் தற்காலிகத் தடை விதித்துள்ளதாக மனித உரிமைகள் குழுவைப் பிரதிநிதிக்கும் வழக்கறிஞர் ஒருவர் தெரிவித்துள்ளார்.

இந்தத் தடை நாளைக் காலை 10 மணி வரை நடப்பில் இருக்கும். அந்த மியன்மார் மக்களை அவர்களது சொந்த நாட்டுக்கு திருப்பி அனுப்புவதை ரத்து செய்யக்கோரும் மனு நாளைக் காலை விசாரிக்கப்படும் என்று அம்னெஸ்டி இன்டர்நேஷனல் அண்ட் அசைலம் அக்சஸ் தரப்பு வழக்கறிஞர் நியூ சின் இயூ குறிப்பிட்டார்.

தஞ்சம் புகுந்த மியன்மார் மக்களை அவர்களது சொந்த நாட்டுக்கு அனுப்புவதற்காக அவர்களை அழைத்துச் செல்ல காத்திருந்த கப்பல்கள் உள்ள துறைமுகத்துக்கு அவர்கள் பேருந்து மூலம் அழைத்துச் செல்லப்பட்டனர்.

குழந்தைகள் உட்பட 1,200 பேரை இன்று பிற்பகலில், மியன்மார் ராணுவம் அனுப்பி வைத்த மூன்று கடற்படைக் கப்பல்களில் திருப்பி அனுப்ப மலேசியா திட்டமிட்டிருந்தது.

இம்மாதம் முதல் தேதியிலிருந்து மியன்மாரில் ராணுவ ஆட்சி நடப்புக்கு வந்துள்ள நிலையில், அதற்கு எதிர்ப்புத் தெரிவித்து மக்கள் போராடி வருகின்றனர்.

மியன்மாருக்கு அனுப்ப இருந்தவர்களுள் ரோஹிங்யா முஸ்லிம் இனத்தவரல்லாத சிறுபான்மை இனத்தவரும் மியன்மாரில் அடக்குமுறைக்கு உட்பட்டவர்களும் இருந்ததாகக் கூறப்பட்டது.

அகதிகளுக்கான ஐக்கிய நாடுகள் தூதரகத்தில் (UNHCR) பதிவு செய்த ரோஹிங்யா முஸ்லிம் அகதிகள் நாடுகடத்தப்படமாட்டார்கள் என மலேசியா தெரிவித்தது. இருப்பினும் நாடுகடத்தப்ப்ட இருந்தவர்களுள், தூதரகத்தில் பதிவு செய்தவர்கள் சிலரும் இருந்ததாகக் கூறப்பட்டது. இது தொடர்பான கேள்விகளுக்கு மலேசியா பொதுவெளியில் பதிலளிக்கவில்லை.

தடுத்து வைக்கப்பட்ட மியன்மார் மக்களை ஏற்றிக்கொண்டு பேருந்துகள் மற்றும் குடிநுழைவுத் துறை டிரக்குகள் மேற்கு மலேசியாவின் லுமுட் துறைமுகத்துக்கு சென்றதைக் காண முடிந்தது.

UNHCRல் பதிவு செய்த மூவரும், குறைந்தபட்சம் ஒரு பெற்றோர் மலேசியாவில் இருக்கும் 17 பிள்ளைகளும் நாடு கடத்தப்பட இருப்பதைச் சுட்டிக் காட்டி, அவர்களைத் திருப்பி அனுப்புவதைத் தற்காலிகமாக நிறுத்தி வைத்துள்ளன அம்னெஸ்டி இன்டர்நேஷனல் அண்ட் அசைலம் அக்சஸ் மனித உரிமை குழுக்கள்.

இந்த நாடுகடத்தும் செயலை மலேசியா கைவிட வேண்டும் எனவும் தடுத்து வைக்கப்பட்டுள்ளவர்களிடம் UNHCR உரையாட அனுமதிக்க வேண்டும் எனவும் அமெரிக்கா மற்றும் இதர மேற்கத்திய நாடுகள் வலியுறுத்தி வருகின்றன.


‘சினோவேக்’ தடுப்பூசி மருந்து மலேசியாவுக்குச் சென்று சேர்ந்தது

சீனாவில் தயாரிக்கப்பட்டுள்ள சினோவேக் முதற்தொகுதி தடுப்பூசி மருந்து இன்று (பிப்ரவரி 27) மலேசியா சென்றுசேர்ந்தது. மலேசிய ஏர்லைன்ஸ் நிறுவனத்தின் எம்எச்319 விமானம் மூலம் தடுப்பூசி மருந்து சீனத் தலைநகர் பெய்ஜிங்கிலிருந்து கோலாலம்பூருக்கு கொண்டு வரப்பட்டது.

200 லிட்டர் அளவிலான இந்தத் தடுப்பூசி மருந்தை ஏற்றிவந்த விமானம் இன்று காலை மணி 9 அளவில் கோலாலம்பூர் அனைத்துலக விமான நிலையத்தில் தரையிறங்கியது. இந்தத் தடுப்பூசி மருந்தின் மூலம் மலேசியாவில் 300,000க்கு அதிகமானோருக்கு தடுப்பூசி போட முடியும்.

தேசிய தடுப்பூசி திட்ட ஒருங்கிணைப்பு அமைச்சரும் அறிவியல், தொழிற்நுட்பம், புத்தாக்கத்துறை அமைச்சருமான திரு கைரி ஜமாலுதின், போக்குவரத்து அமைச்சர் வீ கா சியோங், பாதுகாப்புத்துறை அமைச்சர் இஸ்மாயில் சப்ரி யாக்கோப், வெளியுறவு அமைச்சர் ஹிஷாமுதின் உசேன், மலேசியாவுக்கான சீனத் தூதர் உவ்யாங் யுஜிங் ஆகியோர் தடுப்பூசி மருந்து வந்து இறங்குவதைப் பார்வையிட விமான நிலையத்தில் இருந்தனர்.

மலேசியா, 14 மில்லியன் சினோவேக் தடுப்பூசி மருந்து அளவைக் கட்டங்கட்டமாகப் பெறவிருக்கிறது. இவற்றைக் கொண்டு மலேசிய மக்கள்தொகையில் 22 விழுக்காட்டினருக்குத் தடுப்பூசி போட முடியும்.

மலேசியாவில் நாடு தழுவிய தடுப்பூசித் திட்டம் கடந்த புதன்கிழமை தொடங்கியது. மலேசிய பிரதமர் முகைதீன் யாசின் நாட்டில் முதலாவதாக தடுப்பூசி போட்டுக்கொண்டார்.

மலேசியாவில் தடுப்பூசித் திட்டம் மூன்று கட்டங்களாகப் பிரிக்கப்பட்டுள்ளது. ஏப்ரல் வரை நீடிக்கும் முதல் கட்டத்தில் முன்களப் பணியாளர்களுக்குத் தடுப்பூசி போடப்படும்.

ஏப்ரல் முதல் ஆகஸ்ட் மாதம் வரை இடம்பெறும் இரண்டாம் கட்டத்தில், தொற்றால் பாதிப்படையக்கூடியவர்களுக்கும் 60 வயதுக்கு மேற்பட்ட மூத்தோருக்கும் தடுப்பூசி போடப்படும்.

மே மாதம் தொடங்கி அடுத்த ஆண்டு பிப்ரவரி வரை நீடிக்கவுள்ள மூன்றாம் கட்டத்தில் மக்கள்தொகையில் எஞ்சிய பிரிவினருக்குத் தடுப்பூசி போடப்படும்.

மலேசியாவுக்கு சென்றுசேர்ந்த ஃபைசர்-பயோஎன்டெக் தடுப்பூசி மருந்து முதல் கட்டமாக முன்களப் பணியாளர்களுக்கு செலுத்தப்பட்டு வருகிறது.

இந்நிலையில், “அந்த தடுப்பூசி மருந்து சினோவேக், ஸ்புட்னிக் வி, ஆஸ்ட்ரசெனிகா அல்லது வேறெந்த நிறுவனத்தைச் சேர்ந்ததாக இருக்கலாம். எதுவாக இருப்பினும் முதலில் எந்தத் தடுப்பூசி மருந்து அங்கீகரிக்கப்படுகிறதோ அதை முதல் நபராக நான் போட்டுக்கொள்ள இருக்கிறேன்,” என்று கோலாலம்பூர் அனைத்துலக விமான நிலையத்தில் நடைபெற்ற செய்தியாளர் கூட்டத்தில் திரு கைரி தெரிவித்தார்.


மலேசியாவில் கொவிட்-19 நோயாளிகளை ஏற்றிச் சென்ற பேருந்து விபத்துக்குள்ளானது

கொவிட்-19 நோயாளிகளை ஏற்றிச் சென்ற பேருந்து ஒன்று செர்டாங்கில் உள்ள யுபிஎம் சுங்கச் சாவடிக்கு அருகில் விபத்துக்கு உள்ளானது.

செர்டாங்கின் மேப்சில் இருக்கும் குறைந்த அபாயமுடையவர்களுக்கான தனிமைப்படுத்தல் மற்றும் சிகிச்சை நிலையத்துக்குச் சென்றுகொண்டிருந்தபோது இன்று பிற்பகல் 3 மணியளவில் இந்த விபத்து நிகழ்ந்தது.

அதில் பயணம் செய்த ஆறு பேருக்கு லேசான காயம் ஏற்பட்டதாகவும் அவர் சிகிச்சைக்காக மேப்சில் உள்ள மருத்துவமனைக்கு அழைத்துச் செல்லப்பட்டதாகவும் கூறப்பட்டது. ஆனால், அந்தப் பேருந்தின் ஓட்டுநர் மற்றும் உதவி ஓட்டுநரின் ஆகியோரின் நிலை பற்றித் தெரியவில்லை.

அந்தப் பேருந்தின் முன்புறம் மிகவும் மோசமாக சேதம் அடைந்திருந்தது. பேராக்கின் சங்காட் ஜோங் கிருமித்தொற்று குழுமத்திலிருந்து நோயாளிகளை ஏற்றிக்கொண்டு காலை 10 மணியளவில் பேருந்து கிளம்பியதாகக் கூறப்படுகிறது.

மேப்சில் இருக்கும் குறைந்த அபாயமுடையவர்களுக்கான தனிமைப்படுத்தல் மற்றும் சிகிச்சை நிலையத்தை அது பிற்பகல் 1 மணிவாக்கில் சென்றடைந்திருக்க வேண்டும் என்றும் கூறப்பட்டது.


புதிய காரை தந்தைக்குப் பரிசளிக்கச் சென்ற வழியில் சகோதரர்கள் இருவர் மரணம்

தந்தைக்கு பிறந்தநாள் பரிசாக புத்தம்புதிய காரை வாங்கிய சகோதரர்கள் இருவர், அந்த காரை தந்தைக்குப் பரிசளிக்கச் சென்றபோது உயிரிழந்த சம்பவம் அந்தக் குடும்பத்தாரை மிகுந்த சோகத்துக்கு ஆளாக்கியுள்ளது.

கடந்த வெள்ளிக்கிழமை (பிப்ரவரி 26) ஜெலெபுவில் உள்ள ஃபெல்டா பாசோவிலிருந்து செனவாங்கில் உள்ள தாமன் கோபெனாவில் உள்ள வீட்டுக்கு புதிய காரை ஓட்டிச் சென்றார் 44 வயதான ஹவிட்ஸான் ஸைனல்.

அவரைப் பின் தொடர்ந்து மற்றொரு காரில் சென்றார் மற்றொரு சகோதரரான 39 வயது முகமது ஃபௌஸி ஸைனல்.

கேஎம்17 விரைவுச் சாலையில் ஜலான் கோலா பிலா சிம்பாங் பெர்டாங்கில் புதிய காரை ஓட்டிச் சென்ற ஹஃபிட்ஸான், காரின் மீதான கட்டுப்பாட்டை இழந்தார். சாலையில் வழுக்கிச் சென்ற கார், சாலையின் இடது புறம் இருந்த தடுப்பின் மீது மோதியது.

ஹஃபிட்ஸான் ரத்த வெள்ளத்தில் கிடந்தார். பின்னால் மற்றொரு காரை ஓட்டி வந்த அவரது சகோதரர் ஃபௌஸி ஸைனல், ஹஃபிட்ஸானின் நிலையைக் கண்டதும் அவருக்குக் வலிப்பு ஏற்பட்டது. பின்னர் அவர் மயக்கமடைந்தார்.

காயமடைந்த சகோதரர்கள் இருவரும் உடனடியாக கோலா பிலாவில் உள்ள மருத்துவமனைக்குக் கொண்டு செல்லப்பட்டனர்.

உடலின் வெளிப்பகுதியில் காயங்கள் ஏதும் இல்லாவிட்டாலும், மருத்துவமனைக்குச் செல்லும் வழியில் ஃபௌஸி உயிரிழந்துவிட்டார்.

விபத்தில் ஏற்பட்ட காயங்களால் தலையில் காயமடைந்த ஹஃபிட்ஸான் இரவு 8 மணியளவில் உயிரிழந்ததாக அறிவிக்கப்பட்டது.

தந்தைக்கு கார் வாங்கி பரிசளிப்பதை வாழ்நாள் லட்சியமாகக் கொண்டிருந்த சகோதரர்கள் உயிரிழந்தது குறித்து அவர்களின் மற்றொரு சகோதரரான 41 வயது ஷா ரிஸால் ஸைனல் தெரிவித்தார். தங்களது தந்தைக்கு ஒரு காரை வாங்கி பரிசளிப்பதை மிக முக்கியமானதாகக் கருதி வந்த சகோதரர்கள், அந்த காரைப் பரிசளிக்கச் செல்லும் வழியில் உயிரிழந்தது குடும்பத்தாரை பெரிதும் துக்கத்துக்கு ஆளாக்கியிருப்பதாகவும் அவர் குறிப்பிட்டார்.


மலேசியப் பிரதமருக்கு ஆதரவு தெரிவிக்கும் இரண்டு எதிர்க்கட்சி எம்.பி.க்கள்

மலேசியாவின் இரண்டு எதிர்க்கட்சி நாடாளுமன்ற உறுப்பினர்கள் அந்நாட்டுப் பிரதமர் முகைதீன் யாசினுக்கு ஆதரவு தெரிவித்துள்ளனர். இதன் காரணமாக திரு முகைதீனின் நிலை வலுவடைந்துள்ளது.

பிரதமர் முகைதீனுக்குப் பெரும்பாலான நாடாளுமன்ற உறுப்பினர்களின் ஆதரவு இல்லை என நிரூபிக்கப் போராடி வரும் எதிர்க்கட்சிகளுக்கு இது பின்னடைவை ஏற்படுத்தியுள்ளது.

சராவாக் மாநிலம் ஜுலாவ் தொகுதியின் நாடாளுமன்ற உறுப்பினர் லேரி செங்கும் ஜோகூர் மாநிலம் தெப்ராவ் தொகுதியின் நாடாளுமன்ற உறுப்பினர் ஸ்டெஃபன் சூங்கும் பிரதமர் முகைதீன் பக்கம் சாய்ந்துவிட்டனர்.

கெஅடிலான் கட்சியிலிருந்து அவர்கள் இருவரும் விலகிவிட்டனர்.
 சராவாக் மாநிலத்தின் கெஅடிலான் கட்சித் தலைவர் பதவியிலிருந்து விலகிவிட்டதாக திரு செங் நேற்று தெரிவித்தார்.

இதையடுத்து அனைத்துலக வர்த்தக, தொழில் அமைச்சர் அஸ்மின் அலி, உள்துறை அமைச்சர் ஹம்சா ஸைனுதீன், வீடமைப்பு அமைச்சர் சுராய்டா கமாருதீன் ஆகியோர் முன்னிலையில் திரு செங்கும் திரு சூங்கும் பிரதமர் முகைதீனுக்கு தங்கள் ஆதரவை தெரிவித்து அதை உறுதி செய்யும் ஆவணங்களைச் சமர்ப்பித்தனர்.

இந்தச் சந்திப்பு இன்று பிற்பகல் 1 மணி அளவில் புத்ராஜெயா அனைத்துலக மாநாட்டு மையத்தில் நடைபெற்றது.

“பிரதமர் முகைதீன் தலைமையின்கீழ் இயங்கும் அரசாங்கத்தின் செயல்பாட்டைப் பார்த்த பிறகு ஆளும் கூட்டணியான பெரிக்காத்தான் நேஷனலை ஆதரிக்க திரு செங்கும் திரு சூங்கும் முடிவு செய்துள்ளனர்.

“ மேலும் கெஅடிலான் கட்சி நிர்வகிக்கப்படும் முறை அவர்களுக்கு அதிருப்தியை ஏற்படுத்தியிருந்தது. பிரதமர் முகைதீனை ஆதரிப்பதன் மூலம் தங்கள் தொகுதி மக்களுக்கு இன்னும் சிறப்பாக சேவையாற்றலாம் என்று இருவரும் நம்புகின்றனர்,” என்று பெரிக்காத்தான் நேஷனல் தரப்பு தெரிவித்துள்ளது.


மலேசியாவில் கிருமித்தொற்று எண்ணிக்கை 300,000ஐக் கடந்தது

மலேசியாவில் கொவிட்-19 பாதிப்புக்கு உள்ளானவர்களின் எண்ணிக்கை 300,000ஐக் கடந்தது.

இன்று புதிதாக 9 புதிய கிருமித்தொற்று குழுமங்கள் பதிவானதாகவும் அவை அனைத்தும் வேலையிடங்களுடன் தொடர்புடையவை என்றும் சுகாதாரத்துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

அவற்றில் நான்கு குழுமங்கள் ஜோகூரிலும், 3 சிலாங்கூரிலும், ஒன்று கோலாலம்பூரிலும், எஞ்சிய ஒன்று பினாங்கிலும் பதிவாகின.

இன்று புதிதாக 2,437 பேருக்கு தொற்று உறுதி செய்யப்பட்டதையடுத்து, மொத்த கிருமித்தொற்று எண்ணிக்கை 300,752 ஆனது. அவற்றில் 26,205 பேர் தற்போது சிகிச்சை பெற்று வருகின்றனர்.

இன்று புதிதக 9 கொவிட்-19 மரணங்கள் பதிவாகின. அவர்களில் ஒருவர் வெளிநாட்டைச் சேர்ந்த 102 வயது மூதாட்டி. மற்ற 8 பேரும் 57 முதல் 88 வயதுக்குட்பட்ட மலேசியர்கள். அவர்களுக்கு உயர் ரத்த அழுத்தம், நீரிழிவு, இதய நோய் போன்ற பிரச்சினைகள் இருந்ததாகக் கூறப்பட்டது.

தற்போது தீவிர சிகிச்சைப் பிரிவில் சிகிச்சை பெற்று வரும் 202 பேரில் 93 பேருக்கு செயற்கை சுவாசக் கருவி பொருத்தப்பட்டது.


தடுப்பூசி போட்டுக்கொண்ட பினாங்கு முதல்வர்

பினாங்கில் மருத்துவத் துறையச் சார்ந்தவர்களல்லாதோரில் முதல் நபராக தடுப்பூசி போட்டுக்கொண்டார் அம்மாநில முதல்வர் சோ கோன் இயோ.

பினாங்கு மருத்துவமனையில் இன்று காலை 10.25 மணியளவில் அவருடன் சேர்ந்து மேலும் 11 பேர் தடுப்பூசி போட்டுக்கொண்டனர்.

தடுப்பூசி போட்டுக்கொண்டதில் வலி ஏதும் இல்லை என்று குறிப்பிட்ட அவர், கிட்டத்தட்ட 15 நிமிடங்களுக்குப் பிறகு ரத்த அழுத்தம் சீரானதாகக் குறிப்பிட்டார்.

தாம் முதலில் தடுப்பூசி போட்டுக்கொள்வது, தடுப்பூசி தொடர்பான நம்பிக்கையை மக்களிடையே ஏற்படுத்தும் என்றார் அவர்.

முதல் கட்டமாக 31,000 முன்களப் பணியாளர்களுக்குத் தடுப்பூசி போடப்படும் என்று திரு சோ குறிப்பிட்டார்.


தடுப்பூசி போட்டுக்கொண்டோரை சிங்கப்பூர் செல்ல அனுமதிக்குமாறு ஜோகூர் அரசாங்கம் கோரிக்கை

கொவிட்-19 தடுப்பூசி போட்டுக்கொண்டவர்களை சிங்கப்பூர் செல்ல அனுமதிக்கும்படி ஜோகூர் மாநில அரசாங்கம், மலேசிய அரசைக் கேட்டுக்கொள்ள இருக்கிறது.

தடுப்பூசி போட்டுக்கொண்டோருக்குச் சான்றிதழ் வழங்கப்படும் என்று ஜோகூர் முதல்வர் ஹஸ்னி முகம்மது இன்று (மார்ச் 1) தெரிவித்தார்.

“தடுப்பூசி போட்டுக்கொண்டதற்கான பலன், புதிய இயல்புநிலையில் கிடைப்பதை உறுதிசெய்ய ஜோகூர் அரசு தன்னாலான அனைத்தையும் செய்யும். தடுப்பூசி போட்டுக்கொண்டோருக்கு அதற்கான சான்றிதழ் கிடைத்தபின், இந்தப் புதிய இயல்புநிலையின்போது எல்லை தாண்டிய பயணம் தொடர்பில் அவர்களுக்குச் சில பலன்கள் அளிக்கப்பட வேண்டும்,” என்று திரு ஹஸ்னி கூறினார்.

சிங்கப்பூருடனான எல்லையை மீண்டும் திறப்பது தொடர்பிலான நிலையான வழிகாட்டி நெறிமுறைகள் குறித்து ஜோகூர் அரசாங்கம் தனது யோசனைகளையும் பரிந்துரைகளையும் மலேசிய அரசிடம் தெரிவிக்கும் என்றும் அவர் சொன்னார்.

தேசிய அளவிலான கொவிட்-19 தடுப்பூசித் திட்டத்தின்கீழ் இன்று ஃபைசர் - பயோஎன்டெக் நிறுவனத்தின் முதல் தடுப்பூசியைப் போட்டுக்கொள்ளுமுன் திரு ஹஸ்னி செய்தியாளர்களிடம் இவ்வாறு பேசினார்.

முன்னதாக, தடுப்பூசி போட்டுக்கொண்டோர் மலேசியா-சிங்கப்பூர் இடையே பயணம் செய்ய ஏதுவாக ‘தடுப்பூசிக் கடப்பிதழை’ பயன்படுத்த ஜோகூர் அரசாங்கம் பரிந்துரைக்குமா என அவரிடம் கேட்கப்பட்டது.

அதற்குப் பதிலளித்த முதல்வர் ஹஸ்னி, தேசிய கொவிட்-19 தடுப்பூசித் திட்டம் நிறைவடைந்தபின் சிங்கப்பூர் உடனான எல்லையைத் திறப்பது குறித்தும் இருவழிப் பயண ஏற்பாடு குறித்தும் பரிசீலிக்க வேண்டும் எனக் கேட்டுக்கொண்டார்.


முகைதீன்: கொரோனா நெருக்கடிநிலை முடிவடைந்ததும் தேர்தல் நடத்தப்படும்

கொரோனா நெருக்கடிநிலை முடிவடைந்ததும் பொதுத் தேர்தல் நடத்தப்படும் என்று மலேசியப் பிரதமர் முகைதீன் யாசின் உறுதி அளித்துள்ளார்.

அவர் பிரதமர் பதவி ஏற்று ஓராண்டாகியுள்ள நிலையில், சுகாதாரம் மற்றும் பொருளியல் நெருக்கடிகளைத் தமது அரசு வெற்றிகரமாக எதிர்கொண்டு வருவதாகக் கூறினார்.

மலேசியாவில் அவசரநிலையைப் பிரகடனம் செய்வது தொடர்பான அரசாங்கம் முன்வைத்த கோரிக்கையை கடந்த ஜனவரி மாதத்தில் மாமன்னர் ஏற்றுக்கொண்டார்.

நாடாளுமன்றம் கூடுவதை இது தடுக்கவில்லை என்றார் மாமன்னர் அப்துல்லா அகமது ஷா. பிரதமர் முகைதீனுக்குப் பெரும்பாலான நாடாளுமன்ற உறுப்பினர்களின் ஆதரவு இல்லை என்று அப்போது நம்பப்பட்டது.

நாடாளுமன்றம் கூடினால் அவரது ஆட்சி கலைக்கப்படக்கூடும் என்று பேசப்பட்டது.

ஆனால் அண்மையில் இரண்டு எதிர்க்கட்சி நாடாளுமன்ற உறுப்பினர்கள் கெஅடிலான் கட்சியிலிருந்து விலகி பிரதமர் முகைதீனுக்குத் தங்கள் ஆதரவைத் தெரிவித்துள்ளனர். இதன்மூலம் திரு முகைதீனின் நிலை வலுவடைந்துள்ளது.

“மலேசிய வரலாற்றிலேயே அவசரநிலைக்கு காலக்கெடு நிர்ணயிக்கப்பட்டுள்ளது. கொவிட்-19 நெருக்கடிநிலை முடிவடைந்ததும், நாடாளுமன்றத்தைக் கலைக்க நான் மாமன்னரிடம் கோரிக்கை விடுப்பேன். அதுவரை நானும் எனது அமைச்சர்களும் எங்கள் பணிகளைத் தொடருவோம்.” என்றார் திரு முகைதீன்.

மற்ற நாடுகளுடன் ஒப்பிடுகையில் மலேசியாவின் கொவிட்-19 மரண விகிதம் குறைவாக இருப்பதாக அவர் தெரிவித்தார்.

பெரும்பாலான நோயாளிகள் குணமடைந்துவிட்டதாகதிரு முகைதீன் குறிப்பிட்டார். கிருமித்தொற்றைத் தமது அரசாங்கம் மிகச் சரியாக எதிர்கொண்டு வருவதற்கு இது சான்று என்றார் அவர்.

மேலும் மலேசியாவில் வேலையின்மை விகிதம் கடந்த ஆண்டு மே மாதத்தில் 5.3 விழுக்காடாக இருந்ததாகவும் கடந்த ஆண்டிறுதியில் அது 4.8 விழுக்காடாகக் குறைந்ததாகவும் திரு முகைதீன் தெரிவித்தார்.


மலேசியாவில் தடுப்பூசித் திட்டம்: வரிசையை முந்துவோரைத் தடுக்க அமைச்சர் நடவடிக்கை

கோலாலம்பூர்: மலேசியாவில் கொவிட்-19 தடுப்பூசித் திட்டத்தின்கீழ் தடுப்பூசி போட்டுக்கொள்ள இருப்பவர்களின் பெயர்ப் பட்டியலில் இருந்து சிலரது பெயர்களை அறிவியல், தொழில்நுட்பம், புத்தாக்கத்துறை அமைச்சர் கைரி ஜமாலுடின் நீக்கியுள்ளார்.

இதில் சம்பந்தப்பட்டவர்கள் தடுப்பூசி போட்டுக்கொள்வதில் வரிசையை முந்த முற்பட்டதைத் தொடர்ந்து அவர்களது பெயர்கள் பட்டியலில் இருந்து நீக்கப்பட்டதாக திரு கைரி நேற்று முன்தினம் கூறினார்.

மலேசியாவில் தடுப்பூசித் திட்டம் கடந்த வாரம் தொடங்கியதைத் தொடர்ந்து தடுப்பூசி போட்டுக்கொள்வதில் சில அரசியல் தலைவர்களும் அவர்களது உதவியாளர்களும் வரிசையை முந்தியதாக சமூக ஊடகங்களில் புகார் எழுந்தது.

சில அதிகாரிகள் பெயர்ப் பட்டியலில் நுழைந்ததாகக் கூறிய திரு கைரி, முதல்கட்டத் தடுப்பூசித் திட்டத்தில் முன்களப் பணியாளர்களை அடையாளம் காண அரசாங்கம் தெளிவான வழிகாட்டி நெறிமுறைகளை உருவாக்கியுள்ளதாக விளக்கினார்.

“முதல்கட்டத் தடுப்பூசித் திட்டத்தில் தடுப்பூசி போட்டுக்கொள்ள தகுதிபெறும் முன்களப் பணியாளர்கள் யார் என்பதைக் குறிப்பிடும் வழிகாட்டி நெறிமுறைகளை வழங்க பணிக்குழு முடிவெடுத்து உள்ளது. இவற்றை நாங்கள் இணையத்தில் வெளியிடுவோம்.

“இந்தத் தெளிவான வழிகாட்டி வெளியிடப்பட்டவுடன் வரிசையை முந்தும் பிரச்சினை எழாது,” என்று திரு கைரி விவரித்தார்.


புதிய உருமாறிய கொரோனாவால் மலேசியாவில் இருவர் பாதிப்பு

புதிய உருமாறிய கொரோனாவால் மலேசியாவில் இருவர் பாதிக்கப்பட்டுள்ளனர்.

இந்த வகை கிருமி இன்னும் எளிதாகப் பரவக்கூடியது என்றும் நோய் எதிர்ப்பு மருந்துகளுக்கு அவை அடிபணிவதில்லை என்று மலேசிய மூத்த சுகாதார அதிகாரி இன்று தெரிவித்தார்.

B1525 என்று அழைக்கப்படும் இந்த வகை கிருமித்தொற்றால் துபாய்க்குப் பயணம் மேற்கொண்ட இருவர் பாதிக்கப்பட்டுள்ளதாக மலேசிய சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

மலேசியாவெங்கும் கொவிட்-19 தடுப்பூசி போடும் திட்டம் தொடங்கி ஒன்பது நாட்கள் ஆகியுள்ள நிலையில், தலைநகர் கோலாலம்பூர் உட்பட பல மாநிலங்களில் நடமாட்டக் கட்டுப்பாடு உத்தரவை மலேசிய அரசாங்கம் இன்று சற்று தளர்த்தியது.


திருத்தப்பட்ட குற்றச்சாட்டு: மலேசியாவின் முன்னாள் துணைப் பிரதமர் மறுப்பு

மலேசியாவின் முன்னாள் துணைப் பிரதமர் அகமது ஸாஹித் ஹமீடி மீதான கள்ளப் பணத்தை நல்ல பணமாக்கும் குற்றச்சாட்டு திருத்தப்பட்டுள்ளது.

இந்தத் திருத்தப்பட்ட குற்றச்சாட்டை அவர் ஒப்புக்கொள்ள மறுத்துவிட்டார்.

தண்டனையைக் கடுமையாக்கவே தம்மீது சுமத்தப்பட்ட குற்றச்சாட்டு திருத்தப்பட்டுள்ளதாக திரு ஸாஹித் கூறினார்.


சிங்கப்பூரிலிருந்து பயணிகளை வரவேற்க விரும்பும் ஜோகூர்

சிங்கப்பூரிலும் மலேசியாவிலும் கொவிட்-19 தடுப்பூசி போடும் திட்டம் நடைமுறைப்படுத்தப்பட்டுள்ளது.

இதையடுத்து இரு நாடுகளுக்கும் இடையிலான எல்லையை மீண்டும் திறக்க இது வழி வகுக்கும் என்று மலேசியாவின் ஜோகூர் மாநிலம் நம்பிக்கை தெரிவித்துள்ளது.

சிங்கப்பூர்- மலேசியா இடையேயான எல்லையை மீண்டும் திறக்க வேண்டும் என்று ஜோகூர் மாநிலத்தின் சுற்றுப்பயண, இளையர், விளையாட்டுத்துறை தலைவர் ஓன் ஹஃபிஸ் கஸி தெரிவித்துள்ளார்.

சிங்கப்பூரிலிருந்து வரும் பயணிகளை வரவேற்கத் தேவையான ஏற்பாடுகளை ஜோகூர் மாநில அரசு செய்துள்ளதாக அவர் கூறினார்.

“இருநாடுகளுக்கு இடையே பயணம் செய்வோரின் பாதுகாப்பு குறித்து கலந்துரையாடல்கள் நடைபெறுகின்றன,” என்றார் திரு ஓன்.

வெளிநாட்டுப் பயணிகளை வரவேற்க ஜோகூர் தயாராக இருப்பதாக அவர் கூறினார்.


கிறிஸ்துவர்களும் ‘அல்லாஹ்’ என்ற சொல்லைப் பயன்படுத்தலாம்; மலேசிய உயர் நீதிமன்றம் தீர்ப்பு

மலேசியாவில் கிறிஸ்துவர்கள் தங்கள் இறை வழிபாட்டின்போதும் சமய நூல்களிலும் அல்லாஹ் என்ற சொல்லைப் பயன்படுத்தலாம் என்று அந்நாட்டின் உயர் நீதிமன்றம் இன்று தீர்ப்பு அளித்தது.

 கிட்டத்தட்ட முப்பது ஆண்டுகளுக்கு முன்பு சமயம் தொடர்பாக அல்லாஹ் என்ற சொல்லை கிறிஸ்தவர்கள் பயன்படுத்தக்கூடாது என்று மலேசிய அரசாங்கம் தடை விதித்தது.

இந்நிலையில், இந்தத் தடையை நீக்கக் கோரி கடந்த பத்து ஆண்டுகளாக வழக்கு நடைபெற்றது.

கிறிஸ்துவ சமயப் பதிப்புகளில் கல்வி நிமித்தம் மூன்று சொற்களைப் பயன்படுத்த நீதிமன்றம் அனுமதி வழங்கியுள்ளது.

காபா (மெக்காவில் உள்ள இஸ்லாமியர்களின் புனிதத் தலம்), பைத்துல்லா (வழிபாட்டுத் தலம்), சோலாட் (வழிபாடு) ஆகிய சொற்களை கிறிஸ்துவர்கள் தங்கள் சமயப் பதிப்புகளில் பயன்படுத்தலாம்.

பல நூற்றாண்டுகளாக இறைவனைக் குறிக்க அல்லாஹ் என்ற சொல்லைப் பயன்படுத்தி வருவதாக மலேசிய கிறிஸ்துவர்கள் தெரிவித்துள்ளனர், இருப்பினும், அல்லாஹ் என்ற சொல்லைப் பயன்படுத்த கிறிஸ்துவர்களுக்கு அனுமதி தந்தால் பொதுமக்களிடையே குழப்பமும் கலகமும் ஏற்படும் என்று சில முஸ்லிம் தலைவர்கள் வாதிட்டனர்.

நீதிமன்றத்தின் இந்தத் தீர்ப்பை எதிர்த்து மேல்முறையீடு செய்வது குறித்து மலேசிய அரசாங்கம் தகவல் வெளியிடவில்லை.


பதவி விலகிய கெஅடிலான் கட்சி துணைத் தலைவர், பிரதமர் முகைதீனுக்கு ஆதரவு

மலேசியாவின் எதிர்க்கட்சியான கெஅடிலான் கட்சியின் துணைத் தலைவர் பதவியிலிருந்து சேவியர் ஜெயகுமார் இன்று விலகினார். இவருடன் சேர்த்து கடந்த மூன்று வாரங்களில் மூன்று நாடாளுமன்ற உறுப்பினர்கள் அக்கட்சியிலிருந்து விலகியுள்ளனர்.

கெஅடிலானிலிருந்து விலகிய திரு சேவியர், சுயேச்சை நாடாளுமன்ற உறுப்பினர் என்கிற முறையில் மலேசியப் பிரதமர் முகைதீன் யாசினுக்கும் அவரது பெரிக்கத்தான் நேஷனல் கூட்டணிக்கும் தமது ஆதரவைத் தெரிவித்துள்ளார்.

திரு சேவியர் 1998ஆம் ஆண்டிலிருந்து கெஅடிலான் கட்சியில் இருந்து வந்தது குறிப்பிடத்தக்கது. கடந்த ஓராண்டில் நிகழ்ந்தவை தமக்கு விரக்தியை ஏற்படுத்தியிருப்பதாக அவர் கூறினார்.

கொவிட்-19 நெருக்கடிநிலையின்போது கெஅடிலான் கட்சித் தலைமை பொதுத் தேர்தலுக்கு அழைப்பு விடுத்திருந்தது. இதுகுறித்து திரு சேவியர் அதிருப்தி தெரிவித்தார்.

“கொவிட்-19 நெருக்கடிநிலையின்போது கிருமிப் பரவலைத் தடுக்கவும் வேலை வாய்ப்புகளை உருவாக்கவும் பொருளியலை மீண்டும் உயிர்ப்பிக்க தேவையான நிதிகளைப் பெறவும் அரசாங்கத்துக்கு ஆதரவு வழங்க வேண்டும் இதற்கே முன்னுரிமை தர வேண்டும்,” என்றார் திரு சேவியர்.


பிகேஆர் கட்சியின் முக்கிய தலைவர் திடீர் விலகல்

மலேசியாவில் அன்வார் இப்ராகிம் தலைமையிலான பிேகஆர் கட்சியின் உதவித் தலைவராக இருந்த சேவியர் ஜெயக் குமார் (படம்) நேற்று அக்கட்சியிலிருந்து விலகினார். கோலா லங்காட் தொகுதி நாடாளுமன்ற உறுப்பினரான டாக்டர் சேவியர், இனி தாம் ஒரு சுயேச்சை உறுப்பினர் என்றும் தேசிய கூட்டணி (பெரிக் காத்தான் நேஷனல்) அரசாங்கத் திற்கு தமது ஆதரவு உண்டு என்றும் அறிக்கை ஒன்றில் குறிப்பிட்டுள்ளார். “நான் எனது தொகுதியில் தொடர்ந்து பணியாற்றுவேன். கோலா லங்காட் மக்களுக்கு நான் வழங்கிய

தேர்தல் வாக்குறுதிகளை நிறைவேற்றுவேன்,” என்றார் அவர்.

முன்னாள் கேபினட் அமைச் சரான டாக்டர் சேவியர், 1998 முதல் பிகேஆர் கட்சியில் பணியாற்றி வந்தார். அண்மைய அரசியல் நிகழ்வுகளால் தாம் மிகவும் விரக்தி அடைந்ததாக அவர் கூறியுள்ளார். குறிப்பாக, கிருமிப் பரவல் வேகமெடுத்த நேரத்தில் தேர்தலுக்கு அழைப்பு விடுத்தது பொருத்தமற்றது என்றார் அவர்.

கடந்த மாத இறுதியில்தான் ஜுலாவ், தெப்ராவ் தொகுதிகளின் நாடாளுமன்ற உறுப்பினர்கள் பிகேஆர் கட்சியிலிருந்து விலகி பிரதமர் முகைதீன் யாசினுக்கு ஆதரவு அளிக்கப்போவதாகத் தெரிவித்தனர். மூன்று வாரங்களில் மூன்று எம்.பி.க்கள் கட்சி தாவியதன் பின்னணி மர்ம மாக உள்ளது. 2018 பொதுத் தேர்

தலில் 48 இடங்களில் வென்ற பிகேஆர் கட்சிவசம் தற்போது 35 எம்.பி.க்களே உள்ளனர்.


‘அன்வார் கட்சியுடன் கூட்டணி இல்லை’

அடுத்த பொதுத் தேர்தலில் எதிர்க்கட்சியான அன்வார் இப்ராஹிமின் கெஅடிலான்(பிகேஆர்) கட்சியுடன் தமது கட்சி கூட்டணி வைக்காது என்று அம்னோ தலைவர் அகமது ஸாஹிட் ஹமிடி தெரிவித்துள்ளார்.
 இரு கட்சிகளும் சேர்ந்து போட்டியிடுவது குறித்து ஆலோ சிக்கப்பட்டதாகக் கூறப்படுவதையும் அவர் மறுத்துள்ளார்.
 வரப்போகும் தேர்தலில் தேசிய முன்னணியில் இடம்பெற்றுள்ள கட்சிகளுடன் மட்டுமே அம்னோ இணைந்து போட்டியிடும்.
 தேர்தலுக்குப் பிறகே பிகேஆர் கட்சியுடன் சாத்தியமான உடன்பாடு குறித்து ஆராயப்படும் என்று திரு ஸாஹிட் குறிப்பிட்டார்.
 கடந்த செவ்வாய்க் கிழமை செய்தியாளர் கூட்டத்தைக் கூட்டிய கெஅடிலான் கட்சித் தலைவர் அன்வார் இப்ராஹிம், அம்னோவுடன் கூட்டு சேருவது குறித்து பேசி வருவதாக அறிவித்தார்.
 இது, மலேசிய அரசியலில் புதுக் குழப்பத்தை ஏற்படுத்தியது.
 ஆனால் இந்த விவகாரம் குறித்து எதிர்க்கட்சித் தலைவருடன் விவாதிக்கவில்லை என்று திரு ஸாஹிட் வலியுறுத்தியுள்ளார்.
 “ஆம், நாடாளுமன்றத்திலும் திருமண நிகழ்ச்சிகளிலும் அன்வாரை நேருக்கு நேர் சந்தித்துள்ளேன். ஆனால் அதிகாரபூர்வமாகவோ அதிகாரபூர்வமற்றோ எந்தவித ஆலோசனையும் நடைபெறவில்லை.
 “என்னுடன் மட்டுமல்ல, அம்னோ துணைத் தலைவர் முகம்மது ஹசனுடன்கூட பேச்சு நடக்கவில்லை,” என்றார் அவர்.
 இம்மாதம் 27, 28 தேதிகளில் அம்னோ உச்சமன்றக் கூட்டம் நடைபெறவிருக்கும் வேளையில் ஸாஹிட் தமது கட்சியின் நிலைப் பாட்டை தெளிவுபடுத்தியுள்ளார்.
 1973ல் அமைக்கப்பட்ட தேசிய முன்னணியில் அம்னோ அங்கம் வகித்து வருகிறது.
 ஒவ்வொரு தேர்தலிலும் இதே கூட்டணியில் அக்கட்சி போட்டியிட்டு வருகிறது.
 அடுத்த பொதுத் தேர்தலில் தற்போதைய ஆளும் கட்சியான பெர்சத்துக் கட்சியுடன் கூட்டணி வைக்காது என்று பிப்ரவரி 19ஆம் தேதி அம்னோ அறிவித்தது.
 தற்போதைய ஒத்துழைப்பு நாடாளுமன்றம் கலைக்கப்பட்டதும் முடிவுக்கு வரும் என்று அம்னோ கூறியிருந்தது.


மலேசிய அமைச்சருக்குச் சிக்கல்

மலேசியாவில் கொள்ளை நோய்க்கு எதிரான கட்டுப்பாடுகள் அமலில் இருக்கும் சமயத்தில் நியூசிலாந்துக்கு 55 நாள் பயணம் மேற்கொண்டு நாடு திரும்பியுள்ள கூட்டரசு பிரதேச துணை அமைச்சர் எட்மண்ட் சந்தாரா குமார் சர்ச்சையில் சிக்கியுள்ளார். தற்போது அமைச்சர் தனிமையில் தங்கியுள்ளார் என்று அவரது செயலாளர் முகம்மது எஃப்பி அர்பான் கூறியுள்ளார்.
 ஜோகூரின் செகாமட் தொகுதி நாடாளுமன்ற உறுப்பினரான அமைச்சர் சந்தாரா குமார் கடந்த வாரம் தாயகம் திரும்பி வீட்டிலிருந்து வேலை ெசய்து வருவதாக வும் அவர் தெரிவித்தார்.
 திரு சந்தாரா குமார், தனது குடும்பத்தினரைப் பார்க்க நியூசிலாந்து சென்றிருந்தார்.


‘அம்னோ அறுதிப் பெரும்பான்மையுடன் ஆட்சிக்கு வந்தால் ஷாரியா இஸ்லாமிய சட்டம் வலுப்படுத்தப்படும்’

மலேசியாவில் நடைபெற இருக்கும் அடுத்த பொதுத் தேர்தலில் அம்னோ கட்சி அறுதிப் பெரும்பான்மையுடன் ஆட்சி அமைத்தால் நாட்டில் ஷாரியா இஸ்லாமிய சட்டம் வலுப்படுத்தப்படும் என்று அக்கட்சியின் தலைவர் அகமது ஸாஹிட் ஹமிடி இன்று தெரிவித்தார்.

மலேசியாவின் அடுத்த பொதுத் தேர்தல் 2023ஆம் தேதிக்குள் நடத்தப்பட வேண்டும். ஆனால் பிரதமர் முகைதீன் யாசினுக்குப் பெரும்பாலான நாடாளுமன்ற உறுப்பினர்களின் ஆதரவு இல்லை என்று அடிக்கடி கூறப்படுவதால் பொதுத் தேர்தல் இவ்வாண்டு நடத்தப்படும் என்று எதிர்பார்க்கப்படுகிறது.

முஸ்லிம் அல்லாதவர்களும் தங்கள் சமய நூல்களில் அல்லாஹ் என்ற சொல்லைப் பயன்படுத்தலாம் என்று அண்மையில் மலேசிய உயர் நீதிமன்றம் தீர்ப்பளித்தது குறித்து திரு ஸாஹிட் அதிருப்தி தெரிவித்தார்.

அது ஷாரியா இஸ்லாமிய சட்டத்தை முடக்கிவிடும் என்று அவர் கூறினார்.

இதற்கிடையே, அம்னோவின் உண்மையான பங்காளியாக, அம்னோவுடன் நேர்மையுடன் இருக்கும்படி பாஸ் கட்சியை திரு ஸாஹிட் கேட்டுக்கொண்டார்.

மலேசியப் பிரதமர் முகைதீன் யாசினுக்கு ஆதரவு அளிக்க வேண்டாம் என்றும் அவருடனான கூட்டணியிலிருந்து வெளியேறுமாறும் திரு ஸாஹிட் அழைப்பு விடுத்தார்.

இதுகுறித்து அவர் அம்னோவின் வருடாந்திரக் கூட்டத்தில் இன்று பேசிக்கொண்டிருந்தபோது பாஸ் கட்சியின் தலைவர் அப்துல் ஹாடி அவாங் அதே மேடையில் விருந்தினர் என்கிற முறையில் அமர்ந்திருந்தார் என்பது குறிப்பிடத்தக்கது.


ஆக வயதான மலேசியப் பெண் தள்ளாத வயதிலும் தளராத சேவை

மலேசியாவின் ஆக வயதான பெண்மணியான திருவாட்டி அன்னம்மா அபுகுட்டி நேற்று தமது 110வது பிறந்தநாளைக் கொண்டாடியபோதும் தமது சமூகப் பங்களிப்பை இன்னும் நிறுத்தாமல் தொடர்கிறார்.

தமிழ்நாட்டின் திருவண்ணாமலை மாவட்டம், தச்சம்பாடி எனும் சிற்றூரில் பிறந்த திருவாட்டி அன்னம்மா இரண்டாம் உலகப் போரின்போது மலாயாவிற்கு இடம்பெயர்ந்தார்.

இப்போது பேராக் மாநிலம், பத்து காஜாவில் நான்கு பிள்ளைகள், 17 பேரப் பிள்ளைகள், ஏழு கொள்ளுப் பேரப்பிள்ளைகளுடன் இவர் வசித்து வருகிறார்.
 இடது கண் பார்வையை இழந்து விட்ட இவர், தற்போது சக்கர நாற்காலியிலேயே முடங்கிவிட்டார். ஆயினும், தமிழ், மலாய் மொழிகளில் நன்கு பேசும் இவருக்கு நினைவாற்றலும் நன்றாகவே இருக்கிறது.

இத்தனை வயதாகிவிட்டாலும் உடற்குறை இருந்தாலும் அக்கம் பக்கத்தினரும் நோயாளிகளும் சுகாதாரம், நீண்டகாலம் வாழ்வது குறித்த ஆலோசனைகளைப் பெற தம் தாயாரை நாடி வருவது தொடர்வதாக இவரின் மகன் திரு எம்.சுப்பிரமணியம், 73, பெருமிதத்துடன் கூறினார்.

மூலிகை மருத்துவத்தோடு பேறுகால மருத்துவம், உடலைத் தளர்த்துதல், பச்சை குத்துதல் போன்றவை தொடர்பிலும் திருவாட்டி அன்னம்மா ஆலோசனை அளித்து வருகிறார்.

“இங்குள்ள மக்கள் எங்கள் தாயாரை ‘பாட்டி அன்னம்மா’ என அன்போடு அழைக்கின்றனர்,” என்றார் திரு சுப்பிரமணியம்.

நோன்பு, தியானம், வீட்டிலேயே வளர்த்துவரும் மூலிகைகள் ஆகியவையே தம் தாயாரின் நீண்ட ஆயுளின் ரகசியம் என்று அவர் குறிப்பிட்டார்.முன்னதாக, மலேசியாவின் ஆக வயதான பெண்மணி எனும் சாதனையைப் படைத்து ‘மலேசிய சாதனைப் புத்தகத்தில்’ இடம்பெற்றார் திருவாட்டி அன்னம்மா. அதற்கான சான்றிதழை அந்த அமைப்பின் தலைமைச் செயல் அதிகாரி கிறிஸ்டஃபர் வோங் நேற்று முன்தினம் திருவாட்டி அன்னம்மாவிடம் வழங்கினார். கடந்த ஆண்டும் இச்சான்றிதழை இவர் பெற்றிருந்தது குறிப்பிடத்தக்கது


முகைதீன்: இருமுறை கொவிட்-19 தடுப்பூசி போட்டுக்கொண்டோர் மலேசியாவெங்கும் பயணம் செய்யக்கூடும்

கொவிட்-19 தடுப்பூசியை இரண்டாவது முறை போட்டுக்கொள்ளும் மலேசியர்கள் மலேசியாவெங்கும் பயணம் செய்ய அனுமதிக்கப்படக்கூடும் என்று அந்நாட்டுப் பிரதமர் முகைதீன் யாசின் நேற்று தெரிவித்தார்.
 “தடுப்பூசி போட்டுக்கொண்டவர்கள் கிருமித்தொற்றிடமிருந்து பாதுகாக்கப்படலாம் என்றபோதிலும் அவர்கள் உடலுக்குள் கொவிட்-19 கிருமி ஏற்கெனவே இருக்கக்கூடும் என்று முதலில் நம்பப்பட்டது. ஆனால் இது உண்மையல்ல என்று தெரியவந்துள்ளது.
 “தேசிய பாதுகாப்பு மன்றக் கூட்டத்தில் இதுகுறித்து நான் கலந்துரையாடினேன்.இருமுறை கொவிட்-19 தடுப்பூசி போட்டுக்கொண்டவர்கள் மலேசியாவெங்கும் பயணம் செய்வதை அனுமதிப்பது குறித்து முடிவெடுக்க இருக்கிறோம்,” என்று சரவாக் தலைநகர் கூச்சிங்கில் நடைபெற்ற கூட்டம் ஒன்றில் திரு முகைதீன் தெரிவித்தார்.
 மலேசியாவில் மாநிலங்களுக்கிடையிலான பயணம் தற்போது தடை செய்யப்பட்டுள்ளது. வேலை தொடர்பான பயணங்கள் இதற்கு விதிவிலக்கு.


மலேசியாவில் இரு தடுப்பூசிகளையும் 385,000 பேர் போட்டுக்கொண்டனர்

மலேசியாவில் சனிக்கிழமை நிலவரப்படி 385,251 பேர் இரு தவணை தடுப்பூசியையும் போட்டுக்கொண்டு உள்ளதாக மலேசிய சுகாதார அமைச்சர் டாக்டர் ஆதம் பாபா தெரிவித்து உள்ளார்.

தேசிய கொவிட்-19 தடுப்பூசித் திட்டத்தின் முதற்கட்டத்தில் இவ்வளவு அதிகமானோர் இரண்டு ஊசிகளையும் போட்டுக்கொண்டு உள்ளதாக அவர் நேற்று தமது டுவிட்டர் பதிவில் குறிப்பிட்டார்.அதேபோல இந்த முதற்கட்ட நடவடிக்கையின்போது 571,472 பேர் முதல் தவணை தடுப்பூசியைப் போட்டுக்கொண்டு உள்ளனர்.

எல்லாவற்றையும் சேர்த்து சனிக்கிழமை போடப்பட்ட தடுப்பூசிகளின் தவணை எண்ணிக்கை 956,723 என்று அவர் கூறியுள்ளார். நாட்டிலேயே சிலாங்கூர் மாநில மக்கள்தான் தடுப்பூசி போட்டுக்கொண்டோர் பட்டியலில் முதலிடத்தில் உள்ளனர். அங்கு 76,612 பேர் முதல் தவணை தடுப்பூசி போட்டுக்கொண்டுள்ளனர். அதற்கு அடுத்த நிலைகளில் சரவாக் (59,531), சாபா (54,058), பேராக் (52,677), கோலாலம்பூர் (52,110) பேர் தடுப்பூசி போட்டுக்கொண்டு உள்ளனர்.

மேலும், மலேசிய மக்களில் 8,443,581 பேர் அல்லது 34.80 விழுக்காட்டினர் தடுப்பூசி போட்டுக்கொள்ள பதிவு செய்துள்ளதாகவும் டாக்டர் ஆதம் பாபா தெரிவித்துள்ளார். பிப்ரவரி தொடங்கி இம்மாதம் நிறைவுபெற இருக்கும் முதற்கட்ட தடுப்பூசித் திட்டத்தில் 500,000 முன்களப் பணியாளர்கள் தடுப்பூசி போட்டுக்கொள்வர்.


மலேசியாவின் சில பகுதிகளில் மீண்டும் நடமாட்டக் கட்டுப்பாடு

மலேசியாவில் கொரோனா தொற்றால் பாதிக்கப்பட்டவர்களின் எண்ணிக்கை 2,000ஐ தாண்டியுள்ளது. ரமலான் நோன்பு அனுசரிக்கப்படும் இந்தக் காலகட்டத்தில் கடந்த ஆறு வாரங்களில் இல்லாத அளவாக இன்று 2,148 புதிய தொற்றுச் சம்பவங்கள் பதிவாகி உள்ளன.

கடந்த ஒரு வார காலமாக மலேசியாவில் கொரோனா தொற்று எண்ணிக்கை அதிகரித்து வருகிறது. கடந்த மார்ச் மாதம் 29ஆம் தேதி 941 பேருக்கு தொற்று பதிவாகியிருந்தது. கடந்த ஜனவரி மாதம் 30ஆம் தேதி ஆக அதிகமாக 5,278 பேருக்கு தொற்று பதிவாகியிருந்தது.

சென்ற ஆண்டு ரமலான் உணவுச் சந்தைகள் தடை செய்யப்பட்டிருந்த நிலையில், இம்மாதம் 13ஆம் தேதியிலிருந்து ரமலான் நோன்பு தொடங்கியதால் அந்தச் சந்தைகளுக்கு அரசாங்கம் அனுமதி வழங்கியுள்ளது. உணவுக் கடைகள் காலை 6 மணி வரை திறந்திருக்கலாம்.

சந்தைகள் செயல்பட அனுமதி அளித்தது உட்பட தளர்த்தப்பட்ட கொவிட்-19 விதிமுறைகளை மறு ஆய்வு செய்யுமாறு தேசிய பாதுகாப்பு மன்றத்திடம் தடுப்பூசி போடுவதற்கான ஒருங்கிணைப்பு அமைச்சரான கைரி ஜமாலுதீன் நேற்று கேட்டுக்கொண்டார்.

ரமலான் சந்தைகளுக்குச் செல்வோர் கொவிட்-19 பாதுகாப்பு விதிமுறைகளுக்கு உட்பட்டு நடந்துகொள்ள வேண்டும் என முன்பு குறிப்பிட்டிருந்த பிரதமர் முகைதீன் யாசின், நாடுதழுவிய அளவில் நடமாட்டக் கட்டுப்பாட்டு ஆணையை மூன்றாவது முறையாக நடைமுறைப்படுத்த விரும்பவில்லை என்றார்.
 கடந்த ஜனவரி, பிப்ரவரி மாதங்களில் மலேசியாவின் பெரும்பாலான பகுதிகளில் கடுமையான கட்டுப்பாடுகள் நடப்பில்

இருந்தாலும் மார்ச் மாதவாக்கில் அவை தளர்த்தப்பட்டன. இருப்பினும் ஜனவரி முதல் மாநிலங்களுக்கு இடையிலான பயணத்துக்கு அனுமதி இல்லை.

அடுத்த மாத மத்திவாக்கில் கொண்டாடப்படவுள்ள நோன்புப் பெருநாள் கொண்டாட்டங்களின்போதும் மாநிலங்களுக்கு இடையிலான தடை தொடர பரிந்துரைத்திருப்பதாக சுகாதார அமைச்சர் ஆதம் பாபா தெரிவித்துள்ளார்.
 அண்மையில் தொற்றுச் சம்பவங்கள் அதிகரித்திருப்பதையொட்டி, கோத்தா பாரு உட்பட கிளந்தானின் 10 மாவட்டங்களிலும் சரவாக்கின் 5 மாவட்டங்களிலும் நாளை முதல் இரண்டு வாரங்களுக்கு நடமாட்டக் கட்டுப்பாட்டு ஆணை விதிக்கப்பட்டுள்ளது.


தீவிரவாதச் சிந்தனையால் தூண்டப்பட்ட மலேசியருக்கு மூன்று ஆண்டு சிறை

தீவிரவாதச் சிந்தனையுடன் செயல்பட்ட 34 வயது மலேசிய ஆடவருக்கு உயர் நீதிமன்றம் நேற்று (ஏப்ரல் 15) மூன்றாண்டு சிறைத் தண்டனை விதித்துள்ளது.

சிங்கப்பூரில் துப்புரவுப் பணியாளராக வேலை செய்த முகம்மது ஃபிர்தவுஸ் கமால் இன்ட்ஸாம் மீது, ஐஎஸ்ஐஎஸ் பயங்கரவாத அமைப்பு தொடர்பான பொருட்களை வைத்திருந்தது தொடர்பில் ஆறு குற்றச்சாட்டுகள் சுமத்தப்பட்டன.

அந்த ஆடவர் வைத்திருந்த பொருட்களில் இரண்டு ‘மெமரி கார்டு’கள், நாட்டுக் கொடி ஒன்று, நான்கு புத்தகங்கள், ஒரு கைபேசி ஆகியவை அடங்கும்.

ஜோகூர் பாருவில் உள்ள சுல்தான் இஸ்கந்தர் கட்டடத்தின் சுங்கச்சாவடிகள், குடிநுழைவு, தடைக்காப்பு வளாகத்து வருகையாளர் பகுதியில் சென்ற ஆண்டு ஆகஸ்ட் 5ஆம் தேதியன்று காலை 10.40 மணியளவில் அந்த ஆடவர் குற்றங்கள் புரிந்ததாகக் கூறப்பட்டது.

தன் மீது சுமத்தப்பட்ட குற்றச்சாட்டுகளை அவர் ஒப்புக்கொண்டார்.

வழக்கறிஞர் இல்லாமல் நீதிமன்றத்தில் முன்னிலையான ஃபிர்தவுஸ், சென்ற ஆண்டு ஜூலை மாதத்தில் உள்நாட்டுப் பாதுகாப்புச் சட்டத்தின்கீழ் சிங்கப்பூர் அதிகாரிகளால் கைது செய்யப்பட்டார்.
 பின்னர், ஆடவர் மலேசிய அதிகாரிகளிடம் ஒப்படைக்கப்பட்டார்.

(மேல் விவரம் நாளைய தமிழ் முரசின் அச்சுப் பிரதியில்)


மலேசிய மாநிலங்கள் தடுப்பூசிகளை வாங்க அனுமதி

பெட்டாலிங் ஜெயா: மலேசியாவின் மத்திய அரசால் அங்கீகரிக்கப்பட்ட கொவிட்-19 தடுப்பூசிகளை மாநில அரசுகள் இனி வாங்கலாம் என்று மலேசிய கொவிட் தடுப்பூசி நடவடிக்கைகளுக்குத் தலைமை தாங்கும் அமைச்சர் கைரி ஜமாலுதீன் தெரிவித்துள்ளார்.

மாநில அரசுகள் தடுப்பூசிகளை தன்னிச்சையாக வாங்குவதற்கு விருப்பம் தெரிவித்திருந்தன. அத்துடன் அங்கு தடுப்பூசி விநியோகத்திற்கு இடையூறு ஏதும் ஏற்படாத வகையில் மாநிலங்களுக்குச் சாதகமாக இந்த முடிவு எடுக்கப்பட்டுள்ளதாக அமைச்சர் கைரி தெரிவித்துள்ளார்.

சிலாங்கூர் மற்றும் சரவாக் மாநில அரசுகள் தன்னிச்சையாக தடுப்பூசி மருந்துகளைப் பெறுவதற்கான அனுமதி கிடைப்பது தாமதமாகிறது என்று எதிர்க்கட்சித் தலைவர் அன்வர் இப்ராகிம், கடந்த செவ்வாய்க்கிழமை (ஏப்ரல் 20) கூறியிருந்தார். அதனையடுத்து அமைச்சரின் அறிவிப்பு வெளியாகியுள்ளதாகக் கூறப்படுகிறது.

மலேசியாவில் கடந்த பிப்ரவரி 24ஆம் தேதி தடுப்பூசி போடும் பணி தொடங்கப்பட்டது. இருப்பினும் நாட்டின் 33 மில்லியன் மக்கள் தொகையில் மூன்று விழுக்காட்டு மக்களுக்கு மட்டுமே குறைந்தபட்சம், முதல் தடுப்பூசி போடப்பட்டுள்ளது. அங்கு, வரும் ஜூன் மாதம் தடுப்பூசி விநியோகம் துரிதப்படுத்தப்படும் என்று எதிர்பார்க்கப்படுகிறது.

இந்த ஆண்டு இறுதிக்குள் நாட்டின் மக்கள் தொகையில் 80 விழுக்காட்டினருக்குத் தடுப்பூசி போடுவதற்கு அந்நாடு இலக்கு கொண்டுள்ளது.

“சிலாங்கூர் முதல் அமைச்சருடன் நடத்தப்பட்ட உரையாடலில், அவர், தன்னிச்சையாக தடுப்பூசி வாங்கும் திட்டத்தைத் தெரிவித்தார். நான் அதற்குச் சாதகமான முறையில் பதிலளித்தேன். ஆனால், இதுவரையில், அந்த மாநிலம் தன்னிச்சையாக தடுப்பூசி வாங்குவதற்கு அதிகாரபூர்வமாக எந்தவொரு கடிதத்தையும் எனக்கு அனுப்பவில்லை,” என்று அமைச்சர் கைரி கூறினார்.

மேலும் திரு கைரி ஓர் அறிக்கையில். தான் சரவாக் துணை முதல்வர் அமர் டக்ளஸ் உக்கா எம்பாஸிடம் இது குறித்து பல முறை பேசியிருக்கிறேன். அப்போது மத்திய அரசாங்கத்தின் தடுப்பூசி விநியோகம் சரவாக் மாநிலத்திற்குப் போதுமானதாக இருக்கும் என்று எடுத்துக் கூறியதாகத் தெரிவித்துள்ளார். இருப்பினும் சரவாக் துணை முதல்வர் தன்னிச்சையாக தடுப்பூசி மருந்துகளைப் பெறும் விருப்பத்தை முன்வைத்தார்.

சரவாக் அரசின் விருப்பத்திற்கேற்ப தன்னிச்சையாக தடுப்பூசி மருந்துகளை வாங்கலாம். தேசிய மருந்தக ஒழுங்கு ஆணையத்தின் அங்கீகாரம் பெற்ற தடுப்பூசி மருந்துகளையே வாங்க முடியும் என்று பதிலளித்ததாக திரு கைரி கூறினார்.


மலேசியாவில் இந்தியாவிலுள்ள கொவிட்-19 புதிய கிருமித்தொற்றுடையை ஒருவர்

இந்தியாவில் பரவிவரும் கொவிட்-19 வகை கிருமித்தொற்று உள்ள ஒருவரை மலேசியாவில் கண்டுபிடிக்கப்பட்டதாக அந்நாடு தெரிவித்துள்ளது. இந்தியாவிலிருந்து வரும் விமானச் சேவைகளை புதன்கிழமை (28 ஏப்ரல்) தடை செய்திருப்பதாக மலேசியாவின் சுகாதார அமைச்சர் ஆதாம் பாபா இன்று தெரிவித்துள்ளார்.

பி1617 என்ற அந்த வகை கொரோனா கிருமி தொற்றியுள்ள இந்திய நாட்டவர், கோலாலம்பூர் விமான நிலையத்தில் கண்டுபிடிக்கப்பட்டதாக அமைச்சர் கூறினார். இந்த புதிய வகை கொவிட்-19 கிருமி, மேலும் விரைவாகப் பரவக் கூடியதாக இருக்கக்கூடும் என்றும் தடுப்பூசிகளை முறியடிக்கும் சக்தியைக் கொண்டிருக்கக்கூடும் என உலக சுகாதார நிறுவனம் அறிவித்துள்ளது.

“பொதுமக்களை அமைதியுடன் இருக்கும்படி நாங்கள் கேட்டுக்கொள்கிறோம். கிருமித்தொற்றுத் தொடரை முறியடிப்பதற்காகவும் பொதுமக்களின் பாதுகாப்பை உறுதி செய்வதற்காகவும் அனைத்து பொதுச் சுகாதார முயற்சிகள் தொடரும்,” என்று டாக்டர் ஆதாம் தெரிவித்தார்.

இந்நிலையில் மலேசியாவில் கொவிட்-19 சம்பவங்கள் தொடர்ந்து அதிகரித்து வர அந்நாட்டின் அரசாங்கம், சிலாங்கூர், கோலாலம்பூர், பினாங்கு, ஜோகூர், சரவாக் ஆகிய மாநிலங்களில் இரண்டு வார நடமாட்டக் கட்டுப்பாட்டை அறிவித்துள்ளதாகத் தகவல்கள் கூறுகின்றன.


சாலையோரத்தில் கண்டுபிடிக்கப்பட்ட பெண்ணின் கருகிய உடல்

மலேசியாவின் திரங்கானு மாநிலத்தின் ஜாலான் கோலா திரங்கானு-கிளந்தான் சாலையின் பக்கவாட்டில் தீயில் கருகிய பெண்ணின் உடல் ஒன்றைப் போலிசார் கண்டுபிடித்துள்ளனர். அந்த ஐம்பது வயது பெண் சில நாட்களுக்கு முன்னர் காணாமற்போனவர் என்று அறிவித்த போலிசார், தேடல் நடவடிக்கையில் ஈடுபட்டுவந்தனர்.

அந்தப் பெண் வேறொரு இடத்தில் கொலை செய்யப்பட்டு அவரது சடலம் சாலையோரத்தில் விட்டுச் செல்லப்பட்டிருக்கலாம் என்று அதிகாரிகள் கருதுகின்றனர்.

சம்பவத்திற்கான காரணமோ அதற்குப் பொறுப்பானவர்களோ இன்னமும் அறியப்படவில்லை. பெண்ணின் உடல் அவரது குடும்பத்தாரிடம் விரைவில் ஒப்படைக்கப்படும் எனத் தெரிவித்த போலிசார், விசாரணை தொடரும் என்றும் கூறினர்.


மலேசியா: ரயில்கள் மோதலில் காயமுற்றவர்களில் அறுவர் கவலைக்கிடம்

மலேசியத் தலைநகர் கோலாலம்பூரில் நேற்று (மே 24) இரவு இரு இலகு ரயில்கள் மோதிக்கொண்ட விபத்தில் காயமடைந்தவர்களில் அறுவரின் நிலைமை கவலைக்கிடமாக இருப்பதாகத் தெரிவிக்கப்பட்டது.

அந்த ரயில்கள் மோதிக்கொண்டதற்கு மனிதத் தவறே காரணம் என முதற்கட்ட விசாரணையில் தெரியவந்துள்ளதாகச் சொல்லப்படுகிறது.

“ரயில் ஓட்டுநர் தவறான திசையில் ரயிலை இயக்கியதே விபத்து நிகழக் காரணம்,” என்று மலேசியப் போக்குவரத்து அமைச்சர் வீ கா சியோங் இன்று (மே 25) மெய்நிகர் முறையில் செய்தியாளர்களைச் சந்தித்தபோது கூறினார்.

காலியாக இருந்த ரயில் ‘40’, கம்புங் பாரு நிலையத்தில் நின்றபின் அதன் தானியக்க அமைப்பு பழுதடைந்துவிட்டது. அதனால், அந்த நிலையத்தில் இருந்து டாங் வாங்கி நிலையம் நோக்கி அதை கைமுறையாக இயக்கிச் செல்லும்படி அதன் ஓட்டுநர் பணிக்கப்பட்டார்.

ஆனால், ரயிலை தெற்கு நோக்கி இயக்காமல் அவர் வடதிசை நோக்கி இயக்கியதாகவும் அப்போது 213 பயணிகளுடன் தெற்கு நோக்கி வந்துகொண்டிருந்த தானியக்க ரயில் மீது மோதிவிட்டதாகவும் முதற்கட்டத் தகவல்கள் தெரிவிப்பதாக டாக்டர் வீ விவரித்தார்.

கோலாலம்பூர் மருத்துவமனையில் 64 பேர் சிகிச்சை பெற்று வருவதாகக் கூறிய அமைச்சர், அவர்களில் அறுவரின் நிலை கவலைக்கிடமாகவும் 15 பேரின் நிலை பகுதியளவு கவலைக்கிடமாகவும் இருப்பதாகக் குறிப்பிட்டார்.

ரயில்கள் மோதியதில் 47 பேர் கடுமையாகக் காயமுற்றதாகவும் மேலும் 166 பேர் இலேசான காயமடைந்ததாகவும் தெரிவிக்கப்பட்டது.

போக்குவரத்து அமைச்சு உயர் அதிகாரிகளையும் ரயில் துறை நிபுணர்களையும் கொண்ட விசாரணைக் குழு அமைக்கப்படும் என்று டாக்டர் வீ கூறினார்.

விபத்து தொடர்பில் விசாரணை நடத்தும்படி போக்குவரத்து அமைச்சையும் ரயில் சேவை வழங்குநரான ‘பிரசாரனா மலேசியா’ அமைப்பையும் கோரியிருக்கும் மலேசிய பிரதமர் முகைதீன் யாசின், கடும் நடவடிக்கை எடுக்கவும் வலியுறுத்தியுள்ளார்.

இதனிடையே, காயமடைந்த அனைவரின் மருத்துவச் செலவுகளையும் ஏற்றுக்கொள்வதாக அறிவித்திருக்கும் பிரசாரனா அமைப்பு, விபத்தின்போது ரயிலில் இருந்த அனைவருக்கும் ஆயிரம் மலேசிய ரிங்கிட் (S$320) இழப்பீடு வழங்கப்படும் என்றும் தெரிவித்துள்ளது.

“இவ்விபத்தின் காரணமாக எவரேனும் வருமானத்தை இழக்க நேரந்தால் அவரது வாழ்க்கைச் செலவுகளையும் பிரசாரனா ஏற்றுக்கொள்ளும்,” என்று டாக்டர் வீ கூறியுள்ளார்.

கடந்த 1998ஆம் ஆண்டு கெலானா ஜெயா எல்ஆர்டி ரயில் சேவை தொடங்கப்பட்டபின் அவ்வழித்தடத்தில் நிகழ்ந்த முதல் விபத்து இதுதான்.


மலேசியாவில் கிருமித்தொற்று நாளுக்கு நாள் புதிய உச்சம்

மலேசியாவில் பதிவாகும் புதிய கொவிட்-19 தொற்று சம்பவங்கள் தொடர்ந்து ஏறுமுகமாக உள்ள நிலையில், இன்று அங்கு 7,857 தொற்றுகள் உறுதிசெய்யப்பட்டன.

மூன்றாவது நாளாக மலேசியாவில் 7,000க்கும் மேற்பட்ட கிருமித்தொற்று சம்பவங்கள் உறுதியாகியுள்ளன.

அதற்கு முந்தைய நாளன்று 7,478 கிருமித்தொற்று சம்பவங்கள் உறுதி செய்யப்பட்டது.

இன்றைய எண்ணிக்கையுடன் மலேசியாவின் மொத்த கிருமித்தொற்று எண்ணிக்கை தற்போது 541,224ஐ எட்டியுள்ளதாக சுகாதார தலைமை இயக்குநர் டாக்டர் நூர் ஹிஷாம் அப்துல்லா டுவிட்டரில் பதிவிட்டிருந்தார்.

சிலாங்கூர் மாநிலத்தில் பதிவான 2,675 தொற்றுச் சம்பவங்களே ஆக அதிகம். அதற்கு அடுத்த நிலையில் சரவாக் மாநிலத்தில் 772 சம்பவங்களும் கிளாந்தான் மாநிலத்தில் 754 சம்பவங்களும் பதிவாகியுள்ளன.

கோலாலம்பூர், ஜோகூர் பாரு ஆகியவற்றில் 500க்கும் மேற்பட்ட கொவிட்-19 சம்பவங்களும் கண்டறியப்பட்டன.

முழு ஊரடங்கை அரசாங்கம் பரிசீலிக்க வேண்டும்

இதற்கிடையே நாளுக்கு நாள் புதிய உச்சத்தைத் தொட்டு வரும் மலேசியாவின் கிருமித்தொற்று சம்பவங்கள் குறித்து ஜோகூர் மன்னர் இப்ராஹிம் இஸ்கந்தர், மலேசிய அரசாங்கம் ‘முழு ஊரடங்கு’ நிலையைப் பரிசீலிக்க வேண்டும் என்று கோரியுள்ளார்.

முன்களப் பணியாளர்கள் மீதான பாரத்தைக் குறைக்கவும்

முன்களப் பணியாளர்கள், குறிப்பாக மருத்துவ ஊழியர்களின் நலன் கருதி சமூகத்தில் உள்ள அனைவரும் தங்களைத் தனிமைப்படுத்திக்கொள்வதில் கடப்பாடு கொள்ள வேண்டும் என்று தமது அறிக்கையில் குறிப்பிட்டிருந்தார் மன்னர் இப்ராஹிம்.

“அவர்கள் களைத்து, சோர்ந்து போய் இருப்பதை நம்மால் காண முடிகிறது. ஆனாலும், தங்களின் பொறுப்பு, வேலையிலிருந்து அவர்கள் தவறவில்லை. அவர்கள் கொவிட்-19 நோயுடன் மட்டும் போராடவில்லை என்பதை நினைவில் வைத்துக்கொள்ளுங்கள்,” என்றார் மன்னர்.

உருமாறிய கிருமிகள் நாட்டில் தென்படுவது அச்சத்தை அளிப்பதாக தெரிவித்த அவர், இவ்வாறு தினமும் கொவிட்-19 தொற்றுச் சம்பவங்கள் அதிகரித்துக்கொண்டே போனால் மேலும் வேறு உருமாறிய கிருமிகள் வரக்கூடும் என்று பகிர்ந்துகொண்டார்.

அனைவருக்கும் பலன் கிட்ட வேண்டுமானால் அவரவர் தங்களின் பங்கை ஆற்றி, தொற்றுப் பரவலை நிறுத்த வேண்டும் என்று கேட்டுக்கொண்டார்.